[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.9.2007

COM(2007) 535 τελικό

2004/0156 (COD)

Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη συνέχιση της υλοποίησης των ευρωπαϊκών προγραμμάτων δορυφορικής ραδιοπλοήγησης (EGNOS και Galileo)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1) Πρόταση κανονισμού που εξέδωσε η Επιτροπή τον Ιούλιο του 2004

Στις 14 Ιουλίου 2004 η Επιτροπή εξέδωσε πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την υλοποίηση των φάσεων εγκατάστασης και εκμετάλλευσης του ευρωπαϊκού προγράμματος δορυφορικής ραδιοπλοήγησης[1]. Η εν λόγω πρόταση είχε δύο κύριους στόχους.

Κατ’ αρχάς, δεδομένου ότι το πρόγραμμα Galileo έχει φτάσει σε προχωρημένο στάδιο ωριμότητας και ήδη υπερβαίνει κατά πολύ το πλαίσιο ενός απλού ερευνητικού έργου, ενδείκνυται να αποκτήσει ειδική νομική βάση, η οποία πρέπει να συνάδει με το μελλοντικό ευρωπαϊκό διαστημικό πρόγραμμα και να ανταποκρίνεται περισσότερο στις ανάγκες του προγράμματος, ενώ ταυτόχρονα θα ικανοποιεί όσο το δυνατόν καλύτερα την ανάγκη χρηστής δημοσιονομικής διαχείρισης.

Δεύτερον, αφορούσε την χρηματοδότηση του μέρους του προγράμματος Galileo που εμπίπτει στον κοινοτικό προϋπολογισμό για την περίοδο του δημοσιονομικού πλαισίου 2007-2013. Η πρόταση προέβλεπε οικονομική παρέμβαση της Ευρωπαϊκής Κοινότητας ανώτατου ύψους ενός δισεκατομμυρίου ευρώ για την περίοδο από 1ης Ιανουαρίου 2007 έως 31 Δεκεμβρίου 2013.

Στις 21 Απριλίου 2005 το Συμβούλιο κατέληξε σε συμφωνία (μερική γενική προσέγγιση) επί της πρότασης κανονισμού της Επιτροπής, εκτός από το κεφάλαιο του προϋπολογισμού, ενώ η τελική έγκριση εξαρτάτο από τα αποτελέσματα της συζήτησης για το δημοσιονομικό πλαίσιο 2007-2013. Η κύρια τροποποίηση που εισήγαγε το Συμβούλιο αφορούσε την ένταξη του προγράμματος EGNOS στην πρόταση του κανονισμού.

Το Κοινοβούλιο εξέτασε επίσης το κείμενο σε πρώτη ανάγνωση και διατύπωσε ιδιαίτερα θετική γνώμη στις 5 Σεπτεμβρίου 2005. Όπως και το Συμβούλιο, το Κοινοβούλιο επιθυμεί την ένταξη του προγράμματος EGNOS στην πρόταση του κανονισμού.

Πρέπει να σημειωθεί ότι, όταν η Επιτροπή εξέδωσε την πρόταση κανονισμού τον Ιούλιο του 2004, προβλεπόταν ότι οι φάσεις της εγκατάστασης και εκμετάλλευσης του προγράμματος Galileo θα αποτελούσαν αντικείμενο παραχώρησης στον ιδιωτικό τομέα. Η οικονομική συμμετοχή της Ευρωπαϊκής Κοινότητας έπρεπε στο πλαίσιο αυτό να περιοριστεί στο ένα τρίτο της δαπάνης της εγκατάστασης του συστήματος και στην καταβολή ετήσιων επιχορηγήσεων στον μελλοντικό ανάδοχο κατά τα πρώτα έτη της εκμετάλλευσης.

2) Αλλαγές που επήλθαν στην εξέλιξη του προγράμματος

Λόγω των δυσκολιών που παρουσιάστηκαν κατά τις διαπραγματεύσεις για τη σύμβαση παραχώρησης, το Συμβούλιο Μεταφορών της 22ας Μαρτίου 2007 ζήτησε από την Επιτροπή να αξιολογήσει το σύνολο της επιτευχθείσας προόδου του προγράμματος Galileo, να υποβάλει το ταχύτερο δυνατόν πιθανές λύσεις όσον αφορά τα μέσα εξασφάλισης των μακροπρόθεσμων δημοσιονομικών δεσμεύσεων, να προβλέψει σενάριο διάθεσης εντός βραχείας προθεσμίας των υπηρεσιών του συστήματος δορυφορικής πλοήγησης EGNOS και, τέλος, να αξιολογήσει την πρόοδο των διαπραγματεύσεων σχετικά με την σύμβαση παραχώρησης και να υποβάλει λεπτομερή εναλλακτικά σενάρια.

Στο ψήφισμα που ενέκρινε στις 26 Απριλίου 2007[2], το Κοινοβούλιο διατύπωσε ανάλογο αίτημα, ιδίως για τη βελτίωση της δημόσιας διαχείρισης του προγράμματος, η οποία θα εγγυάται σαφή πολιτική ευθύνη και τον ηγετικό ρόλο της Επιτροπής.

Η Επιτροπή ανταποκρίθηκε στα αιτήματα του Κοινοβουλίου και του Συμβουλίου με την ανακοίνωση που εξέδωσε στις 16 Μαΐου 2007[3]. Κάλεσε κατ’ αρχάς τα δύο θεσμικά όργανα να λάβουν υπόψη τους την αποτυχία των διαπραγματεύσεων για τη σύμβαση παραχώρησης, να επαναβεβαιώσουν την ανάγκη δημιουργίας ανεξάρτητου δορυφορικού συστήματος πλοήγησης και να αναγνωρίσουν το γεγονός ότι τα χαρακτηριστικά του Galileo ανταποκρίνονται πλήρως όσον αφορά τα ανωτέρω στις φιλοδοξίες της Ευρωπαϊκής Ένωσης. Προκειμένου να εξασφαλίσει την ικανοποιητική συνέχιση του προγράμματος, η Επιτροπή διατύπωσε στη συνέχεια τις κάτωθι προτάσεις:

- Εξασφάλιση από την ίδια την Ευρωπαϊκή Κοινότητα της εγκατάστασης ολόκληρης της συστοιχίας του Galileo, με τη δυνατότητα η εκμετάλλευση του συστήματος να αποτελέσει μεταγενέστερα αντικείμενο σύμπραξης δημόσιου - ιδιωτικού τομέα.

- Επιλογή του Ευρωπαϊκού Οργανισμού Διαστήματος ως ανάδοχου του έργου για την εγκατάσταση του συστήματος. Ο Οργανισμός θα ενεργεί για λογαριασμό της Ευρωπαϊκής Ένωσης υπό τη δικαιοδοσία της και με βάση τους κανόνες της.

- Ενίσχυση και αναδιάρθρωση της δημόσιας διαχείρισης των ευρωπαϊκών προγραμμάτων του Παγκόσμιου Δορυφορικού Συστήματος Πλοήγησης (GNSS) με την ανάθεση πολιτικής ευθύνης και διευθυντικού ρόλου στην Επιτροπή, ως εκπροσώπου της Ευρωπαϊκής Κοινότητας.

- Ανάληψη άμεσων ενεργειών προκειμένου το EGNOS, το οποίο θα εισέλθει σε επιχειρησιακή φάση στις αρχές του 2009, να είναι σε θέση να παρέχει τις υπηρεσίες του ως υπηρεσίες προδρόμους των υπηρεσιών που θα παρέχει το Galileo.

Η Επιτροπή ανέφερε το Μάιο του 2007 ότι το νέο προτεινόμενο σενάριο είναι το μόνο που θα επιτρέψει την έναρξη της πλήρους εκμετάλλευσης του συστήματος στο τέλος του 2012. Το σύνολο των προβλεπόμενων σήμερα πολιτικών αποφάσεων οδηγεί σε μετάθεση της εν λόγω ημερομηνίας στα μέσα του 2013. Απαιτεί δέσμευση προϋπολογισμού ύψους 3,4 δις ευρώ κατά την περίοδο 2007-2013, ήτοι 2,4 δις ευρώ περισσότερα από το ποσό που είχε προβλεφθεί αρχικά στην πρόταση που εξέδωσε η Επιτροπή στις 14 Ιουλίου 2004. Η εν λόγω σημαντική αύξηση της συμμετοχής από τον κοινοτικό προϋπολογισμό προκύπτει κυρίως από την κάλυψη της δαπάνης για το σύνολο της εγκατάστασης του συστήματος από την Ευρωπαϊκή Κοινότητα.

Μετά την ανακοίνωση της Επιτροπής, το Συμβούλιο Υπουργών Μεταφορών εξέδωσε τον Ιούνιο του 2007 ψήφισμα στο οποίο συμφωνεί με μεγάλο μέρος των προτάσεων της Επιτροπής. Το Συμβούλιο:

- συμπεραίνει ότι οι υπό διεξαγωγή διαπραγματεύσεις παραχώρησης απέτυχαν και πρέπει να τερματισθούν,

- καλεί την Επιτροπή να συνεχίσει τις διαδικασίες εφαρμογής ενός πιστοποιήσιμου EGNOS σύμφωνου προς τις σχετικές απαιτήσεις, με αρχική διαθεσιμότητα των υπηρεσιών έως το 2008,

- επαναβεβαιώνει την αξία του Galileo ως θεμελιώδους έργου της Ευρωπαϊκής Ένωσης και υποστηρίζει την εγκατάσταση του συστήματος Galileo έως το τέλος του 2012,

- αναγνωρίζει ότι η εγκατάσταση των συστημάτων Galileo και EGNOS από τον δημόσιο τομέα χρειάζεται πρόσθετη δημόσια χρηματοδότηση,

- καλεί, την Επιτροπή να υποβάλει στο Συμβούλιο, μέχρι τον Σεπτέμβριο του 2007 λεπτομερείς προτάσεις χρηματοδότησης, για την πολιτική που πρέπει να ακολουθηθεί όσον αφορά τις προμήθειες, στις οποίες πρέπει να αντικατοπτρίζεται η πρόοδος που έχει επιτευχθεί μέχρι στιγμής, καθώς και η ανάγκη για διαδικασίες ανταγωνιστικών διαγωνισμών, η συμμετοχή του ιδιωτικού τομέα κατά την φάση εκμετάλλευσης προκειμένου να εξασφαλιστεί υγιής διαχείριση του προγράμματος από τον δημόσιο τομέα, η οποία θα βασίζεται σε σαφή καταμερισμό των αρμοδιοτήτων μεταξύ της Επιτροπής, του Ευρωπαϊκού Οργανισμού Διαστήματος (ΕΟΔ), της εποπτικής αρχής του ευρωπαϊκού τμήματος του Παγκόσμιου Δορυφορικού Συστήματος Πλοήγησης (GNSS), των κρατών μελών και του Συμβουλίου.

Το Κοινοβούλιο στο ψήφισμά του της 20ης Ιουνίου 2007[4], υποστήριξε επίσης τις προτάσεις που υπέβαλε η Επιτροπή στην ανακοίνωσή της 16ης Μαΐου 2007, ιδίως όσον αφορά την κοινοτική χρηματοδότηση των προγραμμάτων και την ανάγκη βελτίωσης της δημόσιας διαχείρισής τους.

3) Πρόταση με τις τροποποιήσεις στο κείμενο που πρότεινε αρχικά η Επιτροπή

Στις προτάσεις που διατύπωσε η Επιτροπή για την τροποποίηση της αρχικής πρότασης κανονισμού λαμβάνονται ταυτόχρονα υπόψη η εγκατάλειψη της ιδέας να παραχωρηθεί η φάση εγκατάστασης και οι διάφορες παρατηρήσεις που διατύπωσαν το Ευρωπαϊκό Κοινοβούλιο και το Συμβούλιο.

Κατ’ αρχάς στο κείμενο ενσωματώνεται πλέον πλήρως το πρόγραμμα EGNOS. Το εν λόγω πρόγραμμα χαρακτηρίζεται μαζί με το Galileo ως ένας από τους δύο πυλώνες της ευρωπαϊκής πολιτικής στον τομέα της δορυφορικής ραδιοπλοήγησης. Τα δύο συστήματα και προγράμματα ορίζονται επίσης με σαφήνεια.

Δεύτερον, στο προτεινόμενο κείμενο λαμβάνεται υπόψη η εγκατάλειψη της ιδέας να παραχωρηθεί η φάση εγκατάστασης του προγράμματος Galileo και η πλήρης κάλυψη της δαπάνης για την εν λόγω φάση από την Ευρωπαϊκή Κοινότητα. Στην πραγματικότητα, το ύψος των κονδυλίων του προϋπολογισμού που απαιτούνται για την χρηματοδότηση των δύο προγραμμάτων κατά την περίοδο από την 1η Ιανουαρίου 2007 έως τις 31 Δεκεμβρίου 2013 ανέρχεται πλέον σε 3.405 εκατομμύρια ευρώ. Ποσό ύψους 1.005 εκατομμυρίων ευρώ προβλέπεται ήδη στον υφιστάμενο δημοσιονομικό προγραμματισμό (2007-2013) βάσει της νομοθετικής πρότασης της Επιτροπής σχετικά με την υλοποίηση των φάσεων εγκατάστασης και εκμετάλλευσης του προγράμματος Galileo[5]. Προτείνεται η προσθήκη στο ανωτέρω ποσό συμπληρωματικού ποσού ύψους 2.100 εκατομμυρίων ευρώ. Η εξεύρεση του εν λόγω ποσού θα αποτελέσει αντικείμενο αναθεώρησης του υφιστάμενου δημοσιονομικού πλαισίου (2007-2013). Τα κονδύλια προέρχονται από τα μη χρησιμοποιηθέντα ποσά των κεφαλαίων 2 και 5 για τα έτη 2007 και 2008. Συνεπώς, στο κείμενο της τροποποιημένης πρότασης προβλέπεται ποσό ύψους 3.105 εκατομμυρίων ευρώ στον κοινοτικό προϋπολογισμό για την περίοδο 2007-2013 για τα ευρωπαϊκά προγράμματα του Παγκόσμιου Δορυφορικού Συστήματος Πλοήγησης (GNSS). Για την χρηματοδότηση αυτών των δαπανών θα διατεθεί επίσης συμπληρωματικά ποσό ύψους 300 εκατομμυρίων ευρώ, βάσει του έβδομου προγράμματος πλαισίου έρευνας και ανάπτυξης για τα ευρωπαϊκά προγράμματα του Παγκόσμιου Δορυφορικού Συστήματος Πλοήγησης (GNSS)[6] .

Το ποσό καλύπτει επίσης τις δαπάνες που συνδέονται με τις καθυστερήσεις που σημειώθηκαν στη φάση ανάπτυξης του προγράμματος Galileo, η οποία θα ολοκληρωθεί πλέον το 2010. Τέλος, από πρόσφατες αναλύσεις[7] της Επιτροπής προκύπτει ότι η εγκατάσταση του συστήματος Galileo προβλέπεται να ολοκληρωθεί στα μέσα του 2013.

Τρίτον, το κείμενο προβλέπει την εκμετάλλευση του συστήματος EGNOS από το 2009, με καθυστέρηση ενός έτους λόγω της συνέχισης των εργασιών προ-αξιολόγησης.

Τέταρτον, το προτεινόμενο κείμενο έχει στόχο τη βελτίωση της δημόσιας διαχείρισης των προγραμμάτων. Η διακοπή των διαπραγματεύσεων για τη σύμβαση παραχώρησης δημιούργησε νομικό κενό όσον αφορά τον ρόλο της εποπτικής αρχής κατά τις φάσεις εγκατάστασης και εκμετάλλευσης του προγράμματος Galileo, δεδομένου ότι οι αρμοδιότητες που είχαν ανατεθεί στην αρχή βάσει του κανονισμού (ΕΚ) αριθ. 1321/2004[8] στηρίζονταν κυρίως στον ορισμό αναδόχου. Συνεπώς, η Επιτροπή οφείλει να υποβάλει πρόταση τροποποίησης του κανονισμού (ΕΚ) αριθ. 1321/2004 αμέσως μετά την λήψη των απαιτούμενων πολιτικών αποφάσεων στο επίπεδο της Ευρωπαϊκής Ένωσης, προκειμένου να εξασφαλιστεί στερεά και συνεκτική βάση για την δημόσια διαχείριση των προγραμμάτων.

Εντούτοις, είναι ήδη δυνατόν να ληφθούν πολλά μέτρα. Το προτεινόμενο κείμενο ενισχύει την δημόσια διαχείριση με δύο τρόπους:

- αφενός, προβλέποντας αυστηρή κατανομή των αρμοδιοτήτων ανάμεσα στην Ευρωπαϊκή Κοινότητα που εκπροσωπείται από την Επιτροπή, στην ευρωπαϊκή εποπτική αρχή του Παγκόσμιου Δορυφορικού Συστήματος Πλοήγησης (GNSS) και στον Ευρωπαϊκό Οργανισμό Διαστήματος, και αναθέτοντας την υλοποίηση των προγραμμάτων στην Επιτροπή. Η ευρωπαϊκή εποπτική αρχή του Παγκόσμιου Δορυφορικού Συστήματος Πλοήγησης (GNSS) από την πλευρά της, εκτός από τον ζωτικό της ρόλο όσον αφορά την διευκόλυνση της εισαγωγής στις εμπορικές αγορές των υπηρεσιών που προσφέρουν τα συστήματα, συνεπικουρεί την Επιτροπή σε όλα τα ζητήματα που συνδέονται με την υλοποίηση των προγραμμάτων. Όσον αφορά δε τα τεχνικά θέματα, αυτά ανατίθενται στον Ευρωπαϊκό Οργανισμό Διαστήματος. Για τις συμβάσεις που θα συνάπτει ο οργανισμός θα ακολουθηθούν οι κοινοτικοί κανόνες στον τομέα των δημόσιων προμηθειών·

- αφετέρου, με τη σύσταση της επιτροπής ευρωπαϊκών προγραμμάτων του Παγκόσμιου Δορυφορικού Συστήματος Πλοήγησης (GNSS), η οποία συνεπικουρεί την Επιτροπή στην εφαρμογή του παρόντος κανονισμού, εξασφαλίζεται ο ενιαίος χαρακτήρας της διαχείρισης των προγραμμάτων, η επιτάχυνση της διαδικασίας λήψης αποφάσεων και η ισότιμη πρόσβαση στις πληροφορίες.

Η υλοποίηση των προγραμμάτων πρέπει να συνοδεύεται από την διάθεση των κατάλληλων στοιχείων και πόρων. Εκτός των άλλων, τα καθήκοντα που έπρεπε να αναλάβει ο ανάδοχος πρέπει τώρα να εκτελεστούν από την Επιτροπή, με την βοήθεια ανεξάρτητων εμπειρογνωμόνων, εμπειρογνωμόνων από τα κράτη μέλη και εξειδικευμένης ομάδας.

4) Συμπέρασμα

Λαμβανομένων υπόψη των αλλαγών που σημειώθηκαν στην υλοποίηση του προγράμματος Galileo από την αρχή του 2007, ιδίως της πλήρους κάλυψης από την Ευρωπαϊκή Κοινότητα των άμεσων δαπανών εγκατάστασης του συστήματος και της συνεπακόλουθης συμπληρωματικής δαπάνης των 2.100 εκατομμυρίων ευρώ που θα επιβαρύνει τον κοινοτικό προϋπολογισμό στο πλαίσιο των δημοσιονομικών προοπτικών 2007-2013, απαιτείται η τροποποίηση της πρότασης κανονισμού που εξέδωσε η Επιτροπή στις 14 Ιουλίου 2004[9].

2004/0156 (COD)

Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη συνέχιση της υλοποίησης των ευρωπαϊκών προγραμμάτων δορυφορικής ραδιοπλοήγησης (EGNOS και Galileo)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 156,

την πρόταση της Επιτροπής[10],

τη γνώμη της Ευρωπαϊκής Οικονομικής και Κοινωνικής Επιτροπής[11],

τη γνώμη της Επιτροπής των Περιφερειών[12],

αποφασίζοντας σύμφωνα με τη διαδικασία που προβλέπεται στο άρθρο 251 της Συνθήκης[13],

Εκτιμώντας τα ακόλουθα:

(1) Η ευρωπαϊκή πολιτική δορυφορικής ραδιοπλοήγησης έχει ως στόχο να εξοπλιστεί η Ευρωπαϊκή Κοινότητα με δύο συστήματα δορυφορικής ραδιοπλοήγησης (Παγκόσμιο Δορυφορικό Σύστημα Πλοήγησης - GNSS). Τα εν λόγω συστήματα υλοποιούνται στο πλαίσιο των προγραμμάτων EGNOS και Galileo, αντίστοιχα. Καθεμιά από τις δύο αυτές υποδομές περιλαμβάνει δορυφόρους και επίγειους σταθμούς.

(2) Τα προγράμματα EGNOS και Galileo ανταποκρίνονται πλήρως στις απαιτήσεις της αρχής της επικουρικότητας. Στην πραγματικότητα η δημιουργία υποδομών δορυφορικής ραδιοπλοήγησης υπερβαίνει τις οικονομικές και τεχνικές δυνατότητες κάθε κράτους μέλους μεμονωμένα και η κοινοτική κλίμακα αποτελεί την επαρκέστερη κλίμακα επιτυχούς υλοποίησης των προγραμμάτων αυτών, τα οποία αποτελούν καλά παραδείγματα της προστιθέμενης αξίας της Ευρωπαϊκής Κοινότητας όταν αυτή καθορίζει σαφώς τους στόχους και τους πόρους της.

(3) Το πρόγραμμα GALILEO έχει ως στόχο τη δημιουργία της πρώτης παγκόσμιας υποδομής ραδιοπλοήγησης και εντοπισμού θέσεως μέσω δορυφόρου, η οποία είναι σχεδιασμένη ειδικά για μη στρατιωτικούς σκοπούς. Το σύστημα που θα προκύψει από το πρόγραμμα Galileo είναι τελείως ανεξάρτητο από τα άλλα συστήματα που υπάρχουν ήδη ή που θα μπορούσαν να δημιουργηθούν σε παγκόσμιο επίπεδο.

(4) Το πρόγραμμα EGNOS έχει ως στόχο να βελτιωθεί η ποιότητα των σημάτων του αμερικανικού συστήματος GPS και του ρώσικου συστήματος GLONASS, προκειμένου να εξασφαλιστεί η αξιοπιστία τους σε μεγάλη γεωγραφική ζώνη.

(5) Το Ευρωπαϊκό Κοινοβούλιο, το Συμβούλιο και η Ευρωπαϊκή Οικονομική και Κοινωνική Επιτροπή έχουν υποστηρίξει σταθερά και αδιάλειπτα τα ευρωπαϊκά προγράμματα του Παγκόσμιου Δορυφορικού Συστήματος Πλοήγησης (GNSS).

(6) Η δορυφορική ραδιοπλοήγηση είναι μια τεχνολογία που επιτρέπει την βελτίωση της καθημερινής ζωής των ευρωπαίων πολιτών σε πολλούς τομείς. Η ανάπτυξή της εντάσσεται πλήρως στο πλαίσιο της πολιτικής της Λισαβόνας και άλλων κοινοτικών πολιτικών, όπως η πολιτική των μεταφορών που παρουσιάστηκε στο Λευκό Βιβλίο[14] της Επιτροπής, ιδίως όσον αφορά τη διαχείριση της μεταφοράς εμπορευμάτων, την χρέωση της χρήσης των υποδομών και την οδική ασφάλεια.

(7) Τα ευρωπαϊκά προγράμματα του Παγκόσμιου Δορυφορικού Συστήματος Πλοήγησης (GNSS) αποτελούν έργα προτεραιότητας, τα οποία έχουν ενταχθεί στην πρωτοβουλία ανάπτυξης που πρότεινε η Επιτροπή και ενέκρινε το Ευρωπαϊκό Συμβούλιο. Αποτελούν επίσης μια από τις κυριότερες υλοποιήσεις του μελλοντικού ευρωπαϊκού διαστημικού προγράμματος, όπως αναφέρεται στην ανακοίνωση σχετικά με την ευρωπαϊκή διαστημική πολιτική[15].

(8) Το πρόγραμμα Galileo περιλαμβάνει μια φάση καθορισμού, μια φάση ανάπτυξης, μια φάση εγκατάστασης και μια φάση εκμετάλλευσης. Η φάση εγκατάστασης προβλέπεται να αρχίσει το 2008 και να τερματιστεί το 2013. Το σύστημα πρέπει να τεθεί σε λειτουργία στα μέσα του 2013.

(9) Οι φάσεις καθορισμού και ανάπτυξης του προγράμματος Galileo, οι οποίες αποτελούν το μέρος του προγράμματος που είναι αφιερωμένο στην έρευνα, χρηματοδοτούνται από τον κοινοτικό προϋπολογισμό των διευρωπαϊκών δικτύων. Η φάση της εγκατάστασης πρέπει να χρηματοδοτηθεί εξ ολοκλήρου από την Ευρωπαϊκή Κοινότητα ελλείψει πραγματικής δέσμευσης του ιδιωτικού τομέα. Η εκμετάλλευση του συστήματος μπορεί να αποτελέσει αντικείμενο συμβάσεων παραχώρησης υπηρεσιών ή δημόσιων συμβάσεων υπηρεσιών που θα συναφθούν με τον ιδιωτικό τομέα.

(10) Η Ευρωπαϊκή Κοινότητα ενδείκνυται να αναλάβει την χρηματοδότηση του συστήματος EGNOS, το οποίο περιλαμβάνει όλα τα στοιχεία που θα εξασφαλίσουν την λειτουργία του, τον μόνιμο χαρακτήρα και την εμπορική του διάθεση. Η εκμετάλλευση του EGNOS μπορεί να αποτελέσει αντικείμενο δημόσιας σύμβασης παροχής υπηρεσιών με τον ιδιωτικό τομέα μέχρι να ενταχθεί στην εκμετάλλευση του Galileo.

(11) Ο κανονισμός (ΕΚ) αριθ. 2236/95 του Συμβουλίου, της 18ης Σεπτεμβρίου 1995[16], περί καθορισμού των γενικών κανόνων για τη χορήγηση κοινοτικής ενίσχυσης στον τομέα των διευρωπαϊκών δικτύων, καθορίζει τους κανόνες που εφαρμόζονται στην κοινοτική οικονομική συνδρομή στις περιπτώσεις κοινοτικών έργων που αφορούν δορυφορικά συστήματα εντοπισμού θέσης και πλοήγησης.

(12) Με τον κανονισμό (ΕΚ) αριθ. 1321/2004 του Συμβουλίου, της 12ης Ιουλίου 2004[17], σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης, δημιουργήθηκε η ευρωπαϊκή εποπτική αρχή του Παγκόσμιου Δορυφορικού Συστήματος Πλοήγησης (GNSS) (στο εξής «η εποπτική αρχή»).

(13) Προκειμένου να διασφαλιστεί η συνέχιση των προγραμμάτων Galileo και EGNOS, απαιτείται η δημιουργία κατάλληλου οικονομικού και νομικού πλαισίου για να είναι σε θέση η Ευρωπαϊκή Κοινότητα να συνεχίσει την χρηματοδότηση των εν λόγω προγραμμάτων. Ενδείκνυται επίσης να αναφερθεί το ποσό που απαιτείται, για την περίοδο από 1ης Ιανουαρίου 2007 έως 31 Δεκεμβρίου 2013, προκειμένου να χρηματοδοτηθεί το τέλος της φάσης ανάπτυξης και η φάση εγκατάστασης του Galileo, καθώς και η έναρξη της εκμετάλλευσης των συστημάτων Galileo και EGNOS.

(14) Οι δαπάνες για τις επενδύσεις και οι δαπάνες εκμετάλλευσης των συστημάτων Galileo και EGNOS για την περίοδο 2007-2013 εκτιμώνται σήμερα σε 3,4 δις ευρώ σε τρέχουσες τιμές. Ποσό ύψους 1.005 εκατομμυρίων ευρώ προβλέπεται ήδη στον υφιστάμενο δημοσιονομικό προγραμματισμό (2007-2013) βάσει της νομοθετικής πρότασης της Επιτροπής σχετικά με την υλοποίηση των φάσεων εγκατάστασης και εκμετάλλευσης του προγράμματος Galileo[18]. Προτείνεται η προσθήκη στο ανωτέρω ποσό συμπληρωματικού ποσού ύψους 2.100 εκατομμυρίων ευρώ. Η εξεύρεση του εν λόγω ποσού θα αποτελέσει αντικείμενο αναθεώρησης του υφιστάμενου δημοσιονομικού πλαισίου (2007-2013). Τα κονδύλια προέρχονται από τα μη χρησιμοποιηθέντα ποσά των κεφαλαίων 2 και 5 για τα έτη 2007 και 2008. Συνεπώς, στο κείμενο της τροποποιημένης πρότασης προβλέπεται ποσό ύψους 3.105 εκατομμυρίων ευρώ στον κοινοτικό προϋπολογισμό για την περίοδο 2007-2013 για τα ευρωπαϊκά προγράμματα του Παγκόσμιου Δορυφορικού Συστήματος Πλοήγησης (GNSS). Για την χρηματοδότηση αυτών των δαπανών θα διατεθεί επίσης συμπληρωματικά ποσό ύψους 300 εκατομμυρίων ευρώ βάσει του έβδομου προγράμματος πλαισίου έρευνας και ανάπτυξης για τα ευρωπαϊκά προγράμματα του Παγκόσμιου Δορυφορικού Συστήματος Πλοήγησης (GNSS)[19].

(15) Πρέπει να σημειωθεί ότι στις δαπάνες για τις επενδύσεις και τις δαπάνες εκμετάλλευσης των συστημάτων Galileo και EGNOS που εκτιμώνται σήμερα για την περίοδο 2007-2013 δεν λαμβάνονται υπόψη οι απρόβλεπτες οικονομικές υποχρεώσεις που ενδέχεται να κληθεί να καλύψει η Ευρωπαϊκή Κοινότητα, ιδίως εκείνες που συνδέονται με το καθεστώς εξωσυμβατικής ευθύνης λόγω του δημόσιου χαρακτήρα της ιδιοκτησίας των συστημάτων.

(16) Πρέπει εξάλλου τα έσοδα από την εκμετάλλευση των συστημάτων Galileo και EGNOS να εισπράττονται από την Ευρωπαϊκή Κοινότητα, προκειμένου να αποσβεστούν οι επενδύσεις που πραγματοποίησε η Κοινότητα στο παρελθόν. Ωστόσο στις συμβάσεις που ενδεχομένως θα συναφθούν με τον ιδιωτικό τομέα για την εκμετάλλευση των συστημάτων είναι δυνατόν να προβλεφθεί μηχανισμός κατανομής των εσόδων.

(17) Η χρηστή δημόσια διαχείριση των προγραμμάτων Galileo και EGNOS προϋποθέτει αφενός, την ύπαρξη αυστηρής κατανομής των αρμοδιοτήτων ανάμεσα στην Ευρωπαϊκή Κοινότητα, στην ευρωπαϊκή εποπτική αρχή και τον Ευρωπαϊκό Οργανισμό Διαστήματος, και, αφετέρου, ότι η υλοποίηση των προγραμμάτων εξασφαλίζεται από την Ευρωπαϊκή Κοινότητα εκπροσωπούμενη από την Επιτροπή. Η Επιτροπή οφείλει να συστήσει τα κατάλληλα όργανα και να διαθέσει τους απαραίτητους πόρους, ιδίως στον τομέα της υποστήριξης.

(18) Όσον αφορά την εποπτική αρχή κύρια αποστολή της είναι να συνεπικουρεί την Επιτροπή σε όλους τους τομείς που συνδέονται με την υλοποίηση των προγραμμάτων. Οφείλει να διαχειρίζεται τα κονδύλια που διατίθενται ειδικά για τα προγράμματα ή που της παραχωρούνται από την Επιτροπή σύμφωνα με το άρθρο 54 παράγραφος 2 του κανονισμού (ΕΚ, Ευρατόμ) αριθ. 1605/2002[20] του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων, ο οποίος τροποποιήθηκε με τον κανονισμό (ΕΚ, Ευρατόμ) αριθ. 1995/2006 του Συμβουλίου, της 13ης Δεκεμβρίου 2006[21].

(19) Ο Ευρωπαϊκός Οργανισμός Διαστήματος, ο οποίος διαθέτει τεχνογνωσία σε τεχνικό επίπεδο, θα κληθεί να συνάψει με την Ευρωπαϊκή Κοινότητα πολυετή σύμβαση που θα καλύπτει τις τεχνικές πτυχές υλοποίησης των προγραμμάτων. Προκειμένου η Επιτροπή, η οποία εκπροσωπεί την Ευρωπαϊκή Κοινότητα, να είναι σε θέση να ασκήσει πλήρως τις ελεγκτικές της αρμοδιότητες, η σύμβαση πρέπει να περιλαμβάνει ιδίως τους γενικούς όρους διαχείρισης των κονδυλίων που διατίθενται στον Ευρωπαϊκό Οργανισμό Διαστήματος και να προβλέπει ότι, στις συμβάσεις που συνάπτονται δυνάμει της σύμβασης, εφαρμόζονται οι κοινοτικοί κανόνες στον τομέα των δημόσιων προμηθειών. Στο πλαίσιο αυτό ενδείκνυται να ληφθούν δεόντως υπόψη το κεκτημένο και οι ήδη πραγματοποιηθείσες επενδύσεις, καθώς και, αναλόγως της περιπτώσεως, οι ισχύουσες συμφωνίες.

(20) Για την εφαρμογή του παρόντος κανονισμού ενδείκνυται η Επιτροπή να συνεπικουρείται από επιτροπή ονομαζόμενη «επιτροπή ευρωπαϊκών προγραμμάτων του Παγκόσμιου Δορυφορικού Συστήματος Πλοήγησης (GNSS)». Δεδομένου ότι η χρηστή δημόσια διαχείριση επιβάλλει τη διασφάλιση ενιαίας διαχείρισης των προγραμμάτων, αυξημένη ταχύτητα στη λήψη των αποφάσεων και ισότιμη πρόσβαση στις πληροφορίες, οι εκπρόσωποι του διοικητικού συμβουλίου της εποπτικής αρχής πρέπει να συμμετέχουν στις εργασίες της επιτροπής ευρωπαϊκών προγραμμάτων του Παγκόσμιου Δορυφορικού Συστήματος Πλοήγησης (GNSS).

(21) Δεδομένου ότι τα ευρωπαϊκά προγράμματα δορυφορικής ραδιοπλοήγησης έχουν πλέον φτάσει σε προχωρημένο στάδιο ωριμότητας και υπερβαίνουν κατά πολύ το πλαίσιο απλών ερευνητικών έργων, ενδείκνυται να αποκτήσουν ειδική νομική βάση, η οποία να ικανοποιεί περισσότερο τις ανάγκες τους και ταυτόχρονα την ανάγκη για χρηστή οικονομική διαχείριση.

(22) Ο παρών κανονισμός θεσπίζει, για τη συνέχιση των προγραμμάτων, χρηματοδότηση που αποτελεί για τη δημοσιονομική αρχή την προνομιακή αναφορά, δυνάμει του σημείου 37 της διοργανικής συμφωνίας της 27ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής δημοσιονομική πειθαρχία και χρηστή δημοσιονομική διαχείριση, στο πλαίσιο της ετήσιας διαδικασίας του προϋπολογισμού.

(23) Ενδείκνυται, τέλος, να ενημερώνονται τακτικά το Ευρωπαϊκό Κοινοβούλιο και το Συμβούλιο σχετικά με την υλοποίηση των προγραμμάτων Galileo και EGNOS.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I

ΑΝΤΙΚΕΙΜΕΝΟ ΚΑΙ ΓΕΝΙΚΕΣ ΑΡΧΕΣ

Άρθρο 1

Ευρωπαϊκά συστήματα και προγράμματα του Παγκόσμιου Δορυφορικού Συστήματος Πλοήγησης (GNSS)

Τα προγράμματα EGNOS και Galileo (στο εξής «τα προγράμματα») περιλαμβάνουν όλες τις δραστηριότητες που απαιτούνται για τον καθορισμό, την ανάπτυξη, την επικύρωση, την κατασκευή, την εκμετάλλευση, την ανανέωση και την βελτίωση των δύο ευρωπαϊκών συστημάτων δορυφορικής ραδιοπλοήγησης (Παγκόσμιο Δορυφορικό Σύστημα Πλοήγησης - GNSS), ήτοι του συστήματος EGNOS και του συστήματος που θα προκύψει από το πρόγραμμα Galileo (στο εξής «τα συστήματα»), αντίστοιχα.

Το σύστημα EGNOS είναι μια υποδομή που χρησιμοποιεί τα σήματα που εκπέμπονται, αρχικά, από το αμερικανικό σύστημα GPS και το ρωσικό σύστημα GLONASS. Βελτιώνει την αξιοπιστία τους στην γεωγραφική ζώνη κυρίως της Ευρώπης. Περιλαμβάνει αρκετά ωφέλιμα φορτία πλοήγησης εγκατεστημένα σε δορυφόρους και επίγειους σταθμούς.

Το σύστημα που θα προκύψει από το πρόγραμμα Galileo είναι υποδομή αυτόνομη του Παγκόσμιου Δορυφορικού Συστήματος Πλοήγησης (GNSS), το οποίο περιλαμβάνει συστοιχία δορυφόρων και επίγειων σταθμών.

Άρθρο 2

Αντικείμενο

Ο παρών κανονισμός καθορίζει τις λεπτομέρειες συνέχισης της υλοποίησης των προγραμμάτων, συμπεριλαμβανομένων και των λεπτομερειών που αφορούν την οικονομική συνεισφορά της Ευρωπαϊκής Κοινότητας.

Άρθρο 3

Φάσεις του προγράμματος Galileo

Το πρόγραμμα Galileo περιλαμβάνει τις ακόλουθες φάσεις:

- μια φάση καθορισμού, κατά τη διάρκεια της οποίας σχεδιάστηκε η αρχιτεκτονική του συστήματος και καθορίστηκαν τα συστατικά της στοιχεία, η οποία χρηματοδοτήθηκε εξ ολοκλήρου με κοινοτικά κονδύλια που προέρχονταν από το πέμπτο πρόγραμμα πλαίσιο έρευνας και ανάπτυξης·

- μια φάση ανάπτυξης και επικύρωσης, η οποία περιλαμβάνει την κατασκευή και την εκτόξευση των πρώτων δορυφόρων, την εγκατάσταση των πρώτων υποδομών στο έδαφος και όλες τις εργασίες και επιχειρήσεις που θα επιτρέψουν την επικύρωση του συστήματος σε τροχιά, φάση και χρηματοδοτείται από κοινοτικά κονδύλια και από κονδύλια του Ευρωπαϊκού Οργανισμού Διαστήματος·

- μια φάση εγκατάστασης, η οποία περιλαμβάνει την εγκατάσταση του συνόλου των δορυφορικών και επίγειων υποδομών καθώς και τις επιχειρήσεις που συνδέονται με την εν λόγω εγκατάσταση·

- μια φάση εκμετάλλευσης, η οποία περιλαμβάνει την διαχείριση της υποδομής, τη συντήρηση, την συνεχή τελειοποίηση και ανανέωση του συστήματος, τις επιχειρήσεις πιστοποίησης και τυποποίησης που συνδέονται με το πρόγραμμα, την εμπορική εκμετάλλευση του συστήματος και κάθε άλλη δραστηριότητα που απαιτείται για την ανάπτυξη του συστήματος και την ομαλή λειτουργία του προγράμματος.

Άρθρο 4

Χρηματοδότηση του προγράμματος Galileo

1. Η φάση ανάπτυξης και επικύρωσης χρηματοδοτείται από την Ευρωπαϊκή Κοινότητα και από τον Ευρωπαϊκό Οργανισμό Διαστήματος. Προβλέπεται να ολοκληρωθεί κατά τη διάρκεια του 2010.

2. Η φάση της εγκατάστασης χρηματοδοτείται εξ ολοκλήρου από την Ευρωπαϊκή Κοινότητα. Προβλέπεται να πραγματοποιηθεί από το 2008 έως το 2013.

3. Η φάση εκμετάλλευσης προβλέπεται να αρχίσει το 2013. Κατά τη διάρκεια της φάσης αυτής, η εκμετάλλευση του συστήματος μπορεί να αποτελέσει αντικείμενο συμβάσεων παραχώρησης υπηρεσιών ή δημόσιων συμβάσεων υπηρεσιών με τον ιδιωτικό τομέα. Οι εν λόγω συμβάσεις ενδέχεται να συναφθούν πριν το 2013. Το ύψος της οικονομικής συμμετοχής της Ευρωπαϊκής Κοινότητας στη φάση εκμετάλλευσης θα εξαρτηθεί από το βαθμό συμμετοχής του ιδιωτικού τομέα με βάση το περιεχόμενο των συμβάσεων αυτών μετά από προηγούμενη έγκριση της αρμόδιας για τον προϋπολογισμό αρχής.

4. Στις συμφωνίες ή τις συμβάσεις που θα συναφθούν με την Ευρωπαϊκή Κοινότητα προβλέπονται οι όροι και οι λεπτομέρειες της ενδεχόμενης συμμετοχής τρίτων χωρών σε συμπληρωματική χρηματοδότηση του προγράμματος.

Άρθρο 5

Εκμετάλλευση του συστήματος EGNOS

Η εκμετάλλευση του συστήματος EGNOS περιλαμβάνει κυρίως τη διαχείριση της εν λόγω υποδομής, τη συντήρηση, την συνεχή τελειοποίηση και ανανέωση του συστήματος, τις επιχειρήσεις πιστοποίησης και τυποποίησης που συνδέονται με το πρόγραμμα, την εμπορική εκμετάλλευση του συστήματος.

Άρθρο 6

Χρηματοδότηση και εκμετάλλευση του συστήματος EGNOS

1. Η Ευρωπαϊκή Κοινότητα διασφαλίζει τη χρηματοδότηση και την εκμετάλλευση του EGNOS, με την επιφύλαξη ενδεχόμενης συμμετοχής του ιδιωτικού τομέα.

2. Η εκμετάλλευση του EGNOS θα αποτελέσει κατ’ αρχήν και κατά προτεραιότητα, αντικείμενο δημόσιας σύμβασης υπηρεσιών με τον ιδιωτικό τομέα. Στη συνέχεια θα αποτελέσει ενδεχομένως αναπόσπαστο μέρος της φάσης εκμετάλλευσης του Galileo.

ΚΕΦΑΛΑΙΟ II

ΣΥΜΜΕΤΟΧΗ ΚΑΙ ΜΗΧΑΝΙΣΜΟΙ ΤΟΥ ΠΡΟΫΠΟΛΟΓΙΣΜΟΥ

Άρθρο 7

Σχετικές δραστηριότητες

Η κοινοτική συμμετοχή που διατίθεται για τα προγράμματα δυνάμει του παρόντος κανονισμού χορηγείται προκειμένου να χρηματοδοτηθούν τα ακόλουθα:

(α) οι δραστηριότητες που συνδέονται με την ολοκλήρωση της φάσης ανάπτυξης και επικύρωσης του προγράμματος Galileo,

(β) οι δραστηριότητες που συνδέονται με την εγκατάσταση του προγράμματος Galileo, συμπεριλαμβανομένων των δράσεων διαχείρισης και παρακολούθησης της εν λόγω φάσης, καθώς και των δράσεων που αποβλέπουν στην διευκόλυνση της εισαγωγής του συστήματος στην αγορά,

(γ) οι δραστηριότητες που συνδέονται με την εκμετάλλευση των συστημάτων, καθώς και τις δράσεις που προηγούνται ή προπαρασκευάζουν την εν λόγω εκμετάλλευση.

Άρθρο 8

Πόροι του προϋπολογισμού

1. Το ποσό που απαιτείται για την υλοποίηση των δραστηριοτήτων που προβλέπονται στο άρθρο 7 του παρόντος κανονισμού, εκτός από τις συνδεόμενες με την εκμετάλλευση του συστήματος που θα προκύψει από το πρόγραμμα Galileo, ανέρχεται σε 3.105 εκατομμύρια ευρώ σε τρέχουσες τιμές κατά την περίοδο από 1ης Ιανουαρίου 2007 έως 31 Δεκεμβρίου 2013.

2. Οι πιστώσεις εγκρίνονται σε ετήσια βάση από την αρμόδια για τον προϋπολογισμό αρχή εντός των ορίων του πολυετούς δημοσιονομικού πλαισίου. Εκτελούνται σύμφωνα με τις διατάξεις του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.

3. Οι αναλήψεις υποχρεώσεων του προϋπολογισμού που συνδέονται με τα προγράμματα πραγματοποιούνται με ετήσιες δόσεις.

4. Στο ποσό που αναφέρεται στην παράγραφο 1 του παρόντος άρθρου δεν περιλαμβάνονται οι απρόβλεπτες οικονομικές υποχρεώσεις που θα κληθεί ενδεχομένως να καλύψει η Επιτροπή, ιδίως όσες συνδέονται με τον δημόσιο χαρακτήρα της ιδιοκτησίας των συστημάτων. Σε περίπτωση που η Επιτροπή κληθεί να αντιμετωπίσει τέτοιο ενδεχόμενο, θα υποβάλει κατάλληλες προτάσεις στο Ευρωπαϊκό Κοινοβούλιο και στο Συμβούλιο.

Άρθρο 9

Έσοδα εκμετάλλευσης

Τα έσοδα που προέρχονται από την εκμετάλλευση των συστημάτων εισπράττονται από την Ευρωπαϊκή Κοινότητα. Καταβάλλονται στον κοινοτικό προϋπολογισμό που διατίθεται για τα ευρωπαϊκά προγράμματα του Παγκόσμιου Δορυφορικού Συστήματος Πλοήγησης (GNSS). Σε περίπτωση που τα έσοδα αποδειχθούν πολύ υψηλοτέρα από τα προβλεπόμενα, η διάθεσή τους θα αποτελέσει αντικείμενο αναθεώρησης.

Είναι δυνατό να προβλεφθεί μηχανισμός κατανομής των εν λόγω εσόδων στην ή στις ενδεχόμενες συμβάσεις που θα συναφθούν με τον ιδιωτικό τομέα.

ΚΕΦΑΛΑΙΟ III

ΔΗΜΟΣΙΑ ΔΙΑΧΕΙΡΙΣΗ ΤΩΝ ΠΡΟΓΡΑΜΜΑΤΩΝ

Άρθρο 10

Γενικό πλαίσιο διαχείρισης των προγραμμάτων

Η δημόσια διαχείριση των προγραμμάτων στηρίζεται στη αρχή της αυστηρής κατανομής των αρμοδιοτήτων ανάμεσα στην Ευρωπαϊκή Κοινότητα που εκπροσωπείται από την Επιτροπή, στην ευρωπαϊκή εποπτική αρχή του Παγκόσμιου Δορυφορικού Συστήματος Πλοήγησης (GNSS) (στο εξής «εποπτική αρχή») και στον Ευρωπαϊκό Οργανισμό Διαστήματος.

Η Ευρωπαϊκή Κοινότητα που εκπροσωπείται από την Επιτροπή εξασφαλίζει την υλοποίηση των προγραμμάτων με την επιφύλαξη των διατάξεων του κανονισμού (ΕΚ) αριθ. 1321/2004. Προς το σκοπό αυτό η Επιτροπή συγκροτεί τα κατάλληλα μέσα και διαθέτει τους αναγκαίους πόρους για την εκτέλεση των αντίστοιχων καθηκόντων. Δύναται να χρησιμοποιεί επικουρικώς ανεξάρτητους εμπειρογνώμονες για την παρακολούθηση και τη διαχείριση των προγραμμάτων. Δύναται επίσης να χρησιμοποιεί επικουρικώς εμπειρογνώμονες από τα κράτη μέλη και να πραγματοποιεί οικονομικούς ή τεχνικούς ελέγχους.

Άρθρο 11

Προγραμματισμός και διάθεση των κονδυλίων

1. Η Ευρωπαϊκή Επιτροπή διαχειρίζεται τα κονδύλια που διατίθενται για τα προγράμματα βάσει του παρόντος κανονισμού.

2. Η Επιτροπή καταρτίζει πολυετές πρόγραμμα εργασίας, το οποίο ανταποκρίνεται στους στόχους που ορίζονται στο παράρτημα του παρόντος κανονισμού.

3. Η Επιτροπή εγκρίνει το πολυετές πρόγραμμα εργασίας και τις ενδεχόμενες αναθεωρήσεις του βάσει της διαδικασίας που προβλέπεται στο άρθρο 14 παράγραφος 2 του παρόντος κανονισμού.

4. Η Επιτροπή αποφασίζει επί των τροποποιήσεων του παραρτήματος. Τα μέτρα που αποσκοπούν σε τροποποίηση μη ουσιωδών στοιχείων του παρόντος κανονισμού θεσπίζονται σύμφωνα με την κανονιστική διαδικασία με έλεγχο που προβλέπεται στο άρθρο 14 παράγραφος 3.

5. Τα μέτρα που χρηματοδοτούνται στο πλαίσιο του παρόντος κανονισμού εφαρμόζονται σύμφωνα με τον κανονισμό (ΕΚ, Ευρατόμ) αριθ. 1605/2002.

Άρθρο 12

Ρόλος της εποπτεύουσας αρχής

Με την επιφύλαξη των αρμοδιοτήτων που της έχουν ανατεθεί βάσει του κανονισμού (ΕΚ) αριθ. 1321/2004, η εποπτεύουσα αρχή επικουρεί την Επιτροπή σε όλα τα στοιχεία των προγραμμάτων για τα οποία η Επιτροπή ζητά τη συνδρομή της. Εξασφαλίζει τη διαχείριση και τον έλεγχο της χρήσης των κονδυλίων που της παραχωρούνται ειδικά από την Ευρωπαϊκή Κοινότητα στο πλαίσιο των προγραμμάτων. Τα εν λόγω κονδύλια τίθενται στη διάθεση της εποπτικής αρχής βάσει απόφασης ανάθεσης, σύμφωνα με το άρθρο 54 παράγραφος 2 του κανονισμού (ΕΚ, Ευρατόμ) αριθ. 1605/2002 και των διατάξεων του κανονισμού (ΕΚ) αριθ. 1321/2004.

Βάσει της απόφασης ανάθεσης που προβλέπεται στο προηγούμενο εδάφιο, η Επιτροπή συνάπτει σύμβαση ανάθεσης με την εποπτική αρχή. Η σύμβαση ανάθεσης περιλαμβάνει τους γενικούς όρους διαχείρισης των κονδυλίων που διατίθενται στην εποπτική αρχή και ιδίως τις δράσεις που πρέπει να υλοποιηθούν, την συναφή χρηματοδότηση, τις διαδικασίες διαχείρισης και τα μέτρα παρακολούθησης και ελέγχου.

Άρθρο 13

Ρόλος του Ευρωπαϊκού Οργανισμού Διαστήματος (ΕΟΔ)

Για τις τεχνικές πτυχές που συνδέονται με την υλοποίηση των προγραμμάτων, και ιδίως την υλοποίηση των δραστηριοτήτων που συνδέονται με τη φάση εγκατάστασης του προγράμματος Galileo, η Ευρωπαϊκή Κοινότητα, εκπροσωπούμενη από την Επιτροπή, συνάπτει πολυετή σύμβαση με τον Ευρωπαϊκό Οργανισμό Διαστήματος βάσει απόφασης ανάθεσης που εκδίδει η Επιτροπή σύμφωνα με το άρθρο 54 παράγραφος 2 του κανονισμού (ΕΚ, Ευρατόμ) αριθ. 1605/2002.

Η σύμβαση περιλαμβάνει τους γενικούς όρους διαχείρισης των κονδυλίων που διατίθενται στον Ευρωπαϊκό Οργανισμό Διαστήματος και ιδίως τις δράσεις που πρέπει να υλοποιηθούν, την συναφή χρηματοδότηση, τις διαδικασίες διαχείρισης, τα μέτρα παρακολούθησης και ελέγχου, τα μέτρα που εφαρμόζονται σε περίπτωση ελλιπούς εκτέλεσης της σύμβασης, το ιδιοκτησιακό καθεστώς των υλικών και άυλων πόρων.

Στις συμβάσεις που συνάπτονται κατ' εφαρμογή της εν λόγω σύμβασης εφαρμόζονται οι κοινοτικοί κανόνες στον τομέα των δημόσιων προμηθειών, με την επιφύλαξη των μέτρων που απαιτείται να ληφθούν για την προστασία των ουσιωδών συμφερόντων της ασφαλείας της Ευρωπαϊκής Κοινότητας ή της δημόσιας ασφάλειας. Οι συμβάσεις δεν θίγουν την αρχιτεκτονική και τον κοινοτικό χαρακτήρα των προγραμμάτων.

Άρθρο 14

Επιτροπολογία

1. Η Επιτροπή επικουρείται από επιτροπή αποκαλούμενη «επιτροπή ευρωπαϊκών προγραμμάτων του Παγκόσμιου Δορυφορικού Συστήματος Πλοήγησης (GNSS)».

2. Στις περιπτώσεις που γίνεται παραπομπή στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

3. Στις περιπτώσεις που γίνεται παραπομπή στην παρούσα παράγραφο, εφαρμόζεται το άρθρο 5α, παράγραφοι 1 έως 4, και το άρθρο 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

4. Οι εκπρόσωποι του διοικητικού συμβουλίου της εποπτικής αρχής συμμετέχουν στις εργασίες της επιτροπής ευρωπαϊκών προγραμμάτων του Παγκόσμιου Δορυφορικού Συστήματος Πλοήγησης (GNSS). Οι εκπρόσωποι του διοικητικού συμβουλίου των προγραμμάτων δορυφορικής πλοήγησης του Ευρωπαϊκού Οργανισμού Διαστήματος δύνανται επίσης να συμμετέχουν στις εργασίες της επιτροπής ευρωπαϊκών προγραμμάτων του Παγκόσμιου Δορυφορικού Συστήματος Πλοήγησης (GNSS) υπό τις προϋποθέσεις που καθορίζονται στον εσωτερικό κανονισμό της.

5. Στις συμφωνίες και τις συμβάσεις που συνάπτει η Ευρωπαϊκή Κοινότητα είναι δυνατόν να προβλέπεται η συμμετοχή τρίτων χωρών ή διεθνών οργανισμών στις εργασίες της επιτροπής ευρωπαϊκών προγραμμάτων του Παγκόσμιου Δορυφορικού Συστήματος Πλοήγησης (GNSS) υπό τις προϋποθέσεις που καθορίζονται στον εσωτερικό κανονισμό της.

ΚΕΦΑΛΑΙΟ IV

ΤΕΛΙΚΕΣ ΔΙΑΤΑΞΕΙΣ

Άρθρο 15

Προστασία των οικονομικών συμφερόντων της Κοινότητας

Η Επιτροπή εξασφαλίζει ότι, κατά την υλοποίηση δράσεων που χρηματοδοτούνται δυνάμει της παρούσας απόφασης, τα οικονομικά συμφέροντα της Κοινότητας προστατεύονται με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την ανάκτηση αδικαιολογήτως καταβληθέντων ποσών και, σε περίπτωση που διαπιστωθούν παρατυπίες, με την επιβολή αποτελεσματικών, αναλογικών και αποτρεπτικών κυρώσεων, σύμφωνα με τους κανονισμούς (EΚ, Ευρατόμ) αριθ. 2988/95[22] και (Ευρατόμ, ΕΚ) αριθ. 2185/96[23] του Συμβουλίου, και τον κανονισμό (EΚ) αριθ. 1073/1999[24] του Ευρωπαϊκού Κοινοβουλίου και του Συμβουλίου.

Για τις κοινοτικές δράσεις που χρηματοδοτούνται στο πλαίσιο της παρούσας απόφασης, η έννοια της παρατυπίας που αναφέρεται στο άρθρο 1 παράγραφος 2 του κανονισμού (EΚ, Ευρατόμ) αριθ. 2988/95 καλύπτει κάθε παραβίαση διάταξης του κοινοτικού δικαίου ή κάθε παραβίαση συμβατικής υποχρέωσης που προκύπτει από πράξη ή παράλειψη οικονομικού φορέα, με πραγματικό, η οποία έχει ή ενδέχεται να έχει ως αποτέλεσμα να ζημιωθεί ο γενικός προϋπολογισμός των Κοινοτήτων ή προϋπολογισμοί διαχειριζόμενοι από τις Κοινότητες, με αδικαιολόγητη δαπάνη.

Οι συμφωνίες και οι συμβάσεις που στηρίζονται στον παρόντα κανονισμό, συμπεριλαμβανομένων των συμφωνιών και των συμβάσεων που συνάπτονται με τις συμμετέχουσες τρίτες χώρες, προβλέπουν ιδίως παρακολούθηση και οικονομικό έλεγχο που ασκείται από την Επιτροπή ή από κάθε εξουσιοδοτημένο εκπρόσωπό της, καθώς και ελέγχους που πραγματοποιούνται από το Ελεγκτικό Συνέδριο, εάν απαιτείται και επιτοπίως.

Άρθρο 16

Ενημέρωση του Ευρωπαϊκού Κοινοβουλίου και του Συμβουλίου

Η Επιτροπή εξασφαλίζει την εφαρμογή του παρόντος κανονισμού. Κατά την υποβολή του προσχεδίου του προϋπολογισμού, η Επιτροπή υποβάλλει, σε ετήσια βάση, έκθεση στο Ευρωπαϊκό Κοινοβούλιο και το Συμβούλιο σχετικά με την υλοποίηση των προγραμμάτων. Το 2010 θα πραγματοποιηθεί ενδιάμεση εξέταση για να ενημερωθεί το Ευρωπαϊκό Κοινοβούλιο και το Συμβούλιο σχετικά με την κατάσταση προόδου των προγραμμάτων.

Άρθρο 17

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

Παράρτημα

Στόχοι των ευρωπαϊκών προγραμμάτων του Παγκόσμιου Δορυφορικού Συστήματος Πλοήγησης (GNSS)

Τα ευρωπαϊκά συστήματα και προγράμματα του Παγκόσμιου Δορυφορικού Συστήματος Πλοήγησης (GNSS), καθώς και οι γενικοί στόχοι και οι φάσεις των εν λόγω προγραμμάτων, καθορίζονται στα άρθρα 1, 3 και 5 του παρόντος κανονισμού.

Οι επιμέρους στόχοι του προγράμματος Galileo προβλέπουν ότι τα σήματα που εκπέμπονται από το σύστημα μπορούν να χρησιμοποιηθούν για να καλύψουν τις πέντε κάτωθι λειτουργίες:

- Παροχή «ανοικτής υπηρεσίας» (την αποκαλούμενη «Open Service» ή OS), δωρεάν για τον χρήστη, η οποία παρέχει πληροφορίες εντοπισμού θέσης και συγχρονισμού και προορίζεται για μαζικές εφαρμογές δορυφορικής ραδιοναυτιλίας.

- Παροχή «υπηρεσίας προστασίας της ζωής» (την αποκαλούμενη «Safety of Life Service» ή SoL), προοριζόμενη για τους χρήστες για τους οποίους η ασφάλεια είναι ζωτικής σημασίας και η οποία ικανοποιεί ιδιαίτερα τις επιβληθείσες απαιτήσεις στους τομείς της αεροναυτικής, της ναυτιλίας και των σιδηροδρομικών μεταφορών. Η εν λόγω υπηρεσία ικανοποιεί επίσης την απαίτηση απρόσκοπτης λειτουργίας και περιλαμβάνει λειτουργία ακεραιότητας η οποία επιτρέπει την ενημέρωση του χρήστη σε περίπτωση δυσλειτουργίας του συστήματος.

- Παροχή «εμπορικής υπηρεσίας» (την αποκαλούμενη «Commercial Service» ή CS), η οποία επιτρέπει την ανάπτυξη εφαρμογών επαγγελματικού ή εμπορικού χαρακτήρα χάρις στις αυξημένες επιδόσεις και δεδομένα ανώτερης προστιθέμενης αξίας σε σχέση με εκείνα που παρέχονται στο πλαίσιο της «ανοικτής υπηρεσίας».

- Παροχή «κυβερνητικής υπηρεσίας» (την αποκαλούμενη «Public Regulated Service» ή PRS), η οποία έχει δεσμευτεί αποκλειστικά για τους χρήστες που έχουν λάβει άδεια από τις κυβερνήσεις για ευαίσθητες εφαρμογές για τις οποίες απαιτείται εξαιρετικά απρόσκοπτη υπηρεσία. Η «κυβερνητική υπηρεσία» χρησιμοποιεί σήματα ανθεκτικά και κρυπτογραφημένα.

- Συμμετοχή στην υπηρεσία υποστήριξης έρευνας και διάσωσης (την αποκαλούμενη «Search and Rescue Support Service» ή SAR) του συστήματος COSPAS-SARSAT μέσω του εντοπισμού των σημάτων έκτακτης ανάγκης που εκπέμπονται από σημαντήρες και της αποστολής μηνυμάτων προς αυτούς.

Οι επιμέρους στόχοι του προγράμματος EGNOS προβλέπουν ότι το σύστημα ικανοποιεί τις τρεις κάτωθι λειτουργίες:

- Παροχή «ανοικτής υπηρεσίας», δωρεάν για τον χρήστη, η οποία παρέχει πληροφορίες εντοπισμού θέσης και συγχρονισμού και προορίζεται για μαζικές εφαρμογές δορυφορικής ραδιοναυτιλίας στη ζώνη που καλύπτει το σύστημα.

- Παροχή «εμπορικής υπηρεσίας εκπομπής δεδομένων», η οποία επιτρέπει την ανάπτυξη εφαρμογών επαγγελματικού ή εμπορικού χαρακτήρα χάρις στις αυξημένες επιδόσεις και δεδομένα ανώτερης προστιθέμενης αξίας σε σχέση με εκείνα που παρέχονται στο πλαίσιο της «ανοικτής υπηρεσίας».

- Παροχή μιας «υπηρεσίας προστασίας της ζωής» («Safety of Life Service»), η οποία προορίζεται για τους χρήστες για τους οποίους η ασφάλεια είναι ζωτικής σημασίας και ικανοποιεί ιδιαίτερα τις επιβληθείσες απαιτήσεις στους τομείς της αεροναυτιλίας, της ναυτιλίας και των σιδηροδρομικών μεταφορών. Η εν λόγω υπηρεσία ικανοποιεί επίσης την απαίτηση απρόσκοπτης λειτουργίας και περιλαμβάνει λειτουργία ακεραιότητας, η οποία επιτρέπει την ενημέρωση του χρήστη σε περίπτωση δυσλειτουργίας του συστήματος.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΠΡΟΤΑΣΗΣ:

Τροποποιημένη πρόταση κανονισμού του Συμβουλίου σχετικα με τη συνέχιση της υλοποίησης των ευρωπαϊκών προγραμμάτων δορυφορικής ραδιοπλοήγησης (EGNOS και GALILEO)

2. ΠΛΑΙΣΙΟ ΔΒΔ / ΠΒΔ (διαχείριση βάσει δραστηριοτήτων/προϋπολογισμός βάσει δραστηριοτήτων)

Τομέας (-είς) πολιτικής και σχετική (-ές) δραστηριότητα (-ες):

Τίτλος 06 — Ενέργεια και μεταφορές

Κεφάλαιο 06 02 — εσωτερικές, αεροπορικές και θαλάσσιες μεταφορές

Κεφάλαιο 06 06 — Ερευνα σχετική με την ενέργεια στις μεταφορές

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού:

Θέση 06 01 04 11 — Πρόγραμμα Galileo – Διοικητικές δαπάνες (νέα γραμμή του προϋπολογισμού προς δημιουργία)

Άρθρο 06 02 10 — Πρόγραμμα Galileo

Άρθρο 06 06 02 — Έρευνα με αντικείμενο τις μεταφορές (συμπεριλαμβανομένης της αεροναυτικής)

3.2. Διάρκεια της δράσης και των δημοσιονομικών επιπτώσεων:

2008-2013

3.3. Δημοσιονομικά χαρακτηριστικά

Γραμμή προϋπολογισμού | Είδος δαπάνης | Νέα | Συνεισφορά ΕΖΕΣ | Συνεισφορές υποψηφίων χωρών | Τομέας δημοσιονομικών προοπτικών |

06 01 04 11 | ΜΥΔ | ΜΔΠ | ΝΑΙ | ΟΧΙ | ΟΧΙ | Αριθ. 1α – ανταγωνιστικότητα για την ανάπτυξη και τη συνοχή |

06 02 10 | ΜΥΔ | ΔΠ | ΟΧΙ | ΟΧΙ | ΟΧΙ | Αριθ. 1α – ανταγωνιστικότητα για την ανάπτυξη και τη συνοχή |

06 06 02 | ΜΥΔ | ΔΠ | ΟΧΙ | ΝΑΙ | ΝΑΙ | Αριθ. 1α – ανταγωνιστικότητα για την ανάπτυξη και τη συνοχή |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Συγκεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

Η παρουσίαση των δημοσιονομικών πόρων στηρίζεται στα εξής:

1. στον υφιστάμενο δημοσιονομικό προγραμματισμό 2007-2013: 1.005 εκατομμύρια ευρώ[25]

2. σε πρόσθετα ποσά 2008-2013: 2.100 εκατομμύρια ευρώ

3. σε ποσό 300 εκατομμυρίων ευρώ στο πλαίσιο του 7ου ΠΠΕ&Α

4. σε σύνολο: 2007-2013: 3.405 εκατομμύρια ευρώ

εκατ. ευρώ (με ακρίβεια τριών δεκαδικών ψηφίων)

Σύνολο ανθρώπινων πόρων[30] | 30 | 35 | 35 | 35 | 35 | 35 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη που πρέπει να καλυφθεί βραχυπρόθεσμα ή μακροπρόθεσμα

Το Συμβούλιο θεώρησε από τον Ιούλιο του 1999 ότι «η ανάπτυξη δορυφορικού συστήματος πλοήγησης για μη στρατιωτική χρήση οδηγεί σε αυξημένη ανεξαρτησία σε μια από τις πιο σημαντικές τεχνολογίες κλειδιά» και ότι «η ανάπτυξη δορυφορικού συστήματος πλοήγησης για μη στρατιωτική χρήση προσφέρει στην ευρωπαϊκή βιομηχανία δυνατότητες να ενισχύσει το δυναμικό της και να συμμετάσχει σε ευκαιρίες που ανοίγονται σε ευρεία κλίμακα από αυτή τη μελλοντική τεχνολογία». Έκτοτε, το Συμβούλιο και το Ευρωπαϊκό Συμβούλιο υπογράμμισαν σε πολλές ευκαιρίες τη στρατηγική σημασία του προγράμματος αυτού και ζήτησαν από την Επιτροπή να λάβει όλα τα απαιτούμενα μέτρα προκειμένου να το υλοποιήσει.

Στις 14 Ιουλίου 2004, η Επιτροπή εξέδωσε πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την υλοποίηση των φάσεων εγκατάστασης και εκμετάλλευσης του ευρωπαϊκού προγράμματος δορυφορικής ραδιοπλοήγησης[31]. Η εν λόγω πρόταση είχε δύο κύριους στόχους. Κατ’ αρχάς δεδομένου ότι το πρόγραμμα Galileo έχει φτάσει σε προχωρημένο στάδιο ωριμότητας και ήδη υπερβαίνει κατά πολύ το πλαίσιο ενός απλού ερευνητικού έργου, ενδείκνυται να αποκτήσει ειδική νομική βάση, η οποία να συνάδει με το μελλοντικό ευρωπαϊκό διαστημικό πρόγραμμα και να ικανοποιεί περισσότερο τις ανάγκες του προγράμματος, ενώ ταυτόχρονα να ικανοποιεί όσο γίνεται καλύτερα την ανάγκη για χρηστή οικονομική διαχείριση.

Δεύτερον, αφορούσε την χρηματοδότηση του μέρους του προγράμματος Galileo που εμπίπτει στον κοινοτικό προϋπολογισμό για την περίοδο του δημοσιονομικού πλαισίου 2007-2013. Η πρόταση προέβλεπε οικονομική παρέμβαση της Ευρωπαϊκής Κοινότητας ανώτατου ύψους ενός δισεκατομμυρίου ευρώ για την περίοδο από 1ης Ιανουαρίου 2007 έως 31 Δεκεμβρίου 2013. Στις 21 Απριλίου 2005 το Συμβούλιο κατέληξε σε συμφωνία (μερική γενική προσέγγιση) επί της πρότασης κανονισμού της Επιτροπής, εκτός από το κεφάλαιο του προϋπολογισμού, ενώ η τελική έγκριση εξαρτάτο από τα αποτελέσματα της συζήτησης για το δημοσιονομικό πλαίσιο 2007-2013. Η κύρια τροποποίηση που εισήγαγε το Συμβούλιο αφορούσε την ένταξη κανονισμού του προγράμματος EGNOS στην πρόταση.

Το Κοινοβούλιο εξέτασε επίσης το κείμενο σε πρώτη ανάγνωση και διατύπωσε ιδιαίτερα θετική γνώμη στις 5 Σεπτεμβρίου 2005. Όπως και το Συμβούλιο, το Κοινοβούλιο επιθυμεί την ένταξη του προγράμματος EGNOS στην πρόταση του κανονισμού.

Πρέπει να σημειωθεί ότι, όταν η Επιτροπή εξέδωσε την πρόταση κανονισμού τον Ιούλιο του 2004, προβλεπόταν ότι οι φάσεις εγκατάστασης και εκμετάλλευσης του προγράμματος Galileo θα αποτελούσαν αντικείμενο παραχώρησης στον ιδιωτικό τομέα. Η οικονομική συμμετοχή της Ευρωπαϊκής Κοινότητας έπρεπε στο πλαίσιο αυτό να περιοριστεί στο ένα τρίτο της δαπάνης της εγκατάστασης του συστήματος και στην καταβολή ετήσιων επιχορηγήσεων στον μελλοντικό ανάδοχο κατά τα πρώτα έτη της εκμετάλλευσης.

Λόγω των δυσκολιών που παρουσιάστηκαν κατά τις διαπραγματεύσεις για τη σύμβαση παραχώρησης, το Συμβούλιο Υπουργών Μεταφορών της 22ας Μαρτίου 2007 και το Ευρωπαϊκό Κοινοβούλιο ζήτησαν μεταξύ άλλων από την Επιτροπή να υποβάλει το ταχύτερο δυνατόν πιθανές λύσεις όσον αφορά τα μέσα εξασφάλισης των μακροπρόθεσμων δημοσιονομικών δεσμεύσεων.

Η Επιτροπή ανταποκρίθηκε στα αιτήματα του Κοινοβουλίου και του Συμβουλίου με την ανακοίνωση της 16ης Μαΐου 2007. Κάλεσε κατ’ αρχάς τα δύο θεσμικά όργανα να λάβουν υπόψη τους την αποτυχία των διαπραγματεύσεων για τη σύμβαση παραχώρησης. Για να εξασφαλίσει την ικανοποιητική συνέχιση του προγράμματος, η Επιτροπή διατύπωσε στη συνέχεια ορισμένες κύριες προτάσεις, ιδίως την υλοποίηση από την ίδια την Ευρωπαϊκή Κοινότητα της εγκατάστασης ολόκληρης της συστοιχίας του Galileo, με τη δυνατότητα η εκμετάλλευση του συστήματος να αποτελέσει μεταγενέστερα αντικείμενο σύμπραξης δημόσιου - ιδιωτικού τομέα.

Η Επιτροπή επεσήμανε ότι το νέο προτεινόμενο σενάριο είναι το μόνο που θα επιτρέψει την έναρξη της πλήρους εκμετάλλευσης του συστήματος Galileo στο τέλος του 2012. Απαιτεί δέσμευση προϋπολογισμού της τάξης των 3,4 δις ευρώ κατά την περίοδο 2007-2013, ήτοι 2,4 δις ευρώ περισσότερα από το ποσό που είχε προβλεφθεί αρχικά στην πρόταση που εξέδωσε η Επιτροπή στις 14 Ιουλίου 2004. Η εν λόγω σημαντική αύξηση της συμμετοχής από τον κοινοτικό προϋπολογισμό προκύπτει κυρίως από την κάλυψη από την Ευρωπαϊκή Κοινότητα της δαπάνης για το σύνολο της εγκατάστασης του συστήματος.

Μετά την ανακοίνωση της Επιτροπής, το Συμβούλιο Υπουργών Μεταφορών εξέδωσε τον Ιούνιο του 2007 ψήφισμα, στο οποίο:

- συμπεραίνει ότι οι υπό διεξαγωγή διαπραγματεύσεις παραχώρησης απέτυχαν και πρέπει να τερματισθούν,

- καλεί την Επιτροπή να συνεχίσει τις διαδικασίες εφαρμογής ενός πιστοποιήσιμου EGNOS σύμφωνου προς τις σχετικές απαιτήσεις, με αρχική διαθεσιμότητα των υπηρεσιών έως το 2008,

- επαναβεβαιώνει την αξία του Galileo ως θεμελιώδους έργου της Ευρωπαϊκής Ένωσης και υποστηρίζει την εγκατάσταση του συστήματος Galileo έως τα τέλη του 2012,

- αναγνωρίζει ότι η έναρξη της εγκατάστασης των συστημάτων Galileo και EGNOS από τον δημόσιο τομέα χρειάζεται πρόσθετη δημόσια χρηματοδότηση,

- καλεί, την Επιτροπή να υποβάλει στο Συμβούλιο, μέχρι τον Σεπτέμβριο του 2007 λεπτομερείς προτάσεις για την χρηματοδότηση, την πολιτική που πρέπει να ακολουθηθεί όσον αφορά τις προμήθειες, στις οποίες πρέπει να αντικατοπτρίζεται η πρόοδος που έχει επιτευχθεί μέχρι στιγμής, καθώς και η ανάγκη για διαδικασίες ανταγωνιστικών διαγωνισμών, η συμμετοχή του ιδιωτικού τομέα κατά την φάση εκμετάλλευσης προκειμένου να εξασφαλιστεί υγιής διαχείριση του προγράμματος από τον δημόσιο τομέα που θα βασίζεται σε σαφή καταμερισμό των αρμοδιοτήτων μεταξύ της Επιτροπής, του Ευρωπαϊκού Οργανισμού Διαστήματος (ΕΟΔ), της εποπτικής αρχής του ευρωπαϊκού τμήματος του Παγκόσμιου Δορυφορικού Συστήματος Πλοήγησης (GNSS), των κρατών μελών και του Συμβουλίου.

Το Κοινοβούλιο υποστήριξε επίσης τις προτάσεις που υπέβαλε η Επιτροπή στην ανακοίνωσή της 16ης Μαΐου 2007, ιδίως όσον αφορά την κοινοτική χρηματοδότηση των προγραμμάτων.

5.2. Προστιθέμενη αξία της κοινοτικής συμμετοχής, συμβιβάσιμο της πρότασης με άλλα δημοσιονομικά μέσα και δυνατή συνέργεια

Τα προγράμματα EGNOS και Galileo ανταποκρίνονται πλήρως τις απαιτήσεις της αρχής της επικουρικότητας. Στην πραγματικότητα, η δημιουργία υποδομών δορυφορικής ραδιοπλοήγησης υπερβαίνει τις οικονομικές και τεχνικές δυνατότητες κάθε κράτους μέλους μεμονωμένα και η κοινοτική κλίμακα αποτελεί την επαρκέστερη κλίμακα επιτυχούς υλοποίησης των προγραμμάτων αυτών τα οποία αποτελούν καλά παραδείγματα της προστιθέμενης αξίας της Ευρωπαϊκής Κοινότητας όταν αυτή καθορίζει σαφώς τους στόχους και τους πόρους της.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείρισης βάσει δραστηριοτήτων)

Η ευρωπαϊκή πολιτική δορυφορικής ραδιοπλοήγησης έχει ως στόχο να εφοδιαστεί η Ευρωπαϊκή Κοινότητα με δύο συστήματα δορυφορικής ραδιοπλοήγησης (Παγκόσμιο Δορυφορικό Σύστημα Πλοήγησης - GNSS) που ονομάζονται EGNOS και Galileo. Καθεμιά από τις δύο αυτές υποδομές περιλαμβάνει δορυφόρους και επίγειους σταθμούς.

Στις προτάσεις που διατύπωσε η Επιτροπή για την τροποποίηση της αρχικής πρότασης κανονισμού λαμβάνονται ταυτόχρονα υπόψη η εγκατάλειψη της ιδέας της παραχώρησης για τη φάση της εγκατάστασης και τις διάφορες παρατηρήσεις που διατύπωσαν το Ευρωπαϊκό Κοινοβούλιο και το Συμβούλιο.

Κατ’ αρχάς στο κείμενο ενσωματώνεται πλέον πλήρως το πρόγραμμα EGNOS. Το εν λόγω πρόγραμμα χαρακτηρίζεται μαζί με το Galileo ως ένας από τους δύο πυλώνες της ευρωπαϊκής πολιτικής στον τομέα της δορυφορικής ραδιοπλοήγησης. Τα δύο συστήματα και προγράμματα ορίζονται επίσης με σαφήνεια.

Δεύτερον, το κείμενο επιτρέπει την πλήρη εκμετάλλευση του συστήματος EGNOS από το έτος 2009. Ενδείκνυται να αναλάβει η Ευρωπαϊκή Κοινότητα από το 2009 την χρηματοδότηση του συστήματος EGNOS, το οποίο περιλαμβάνει όλα τα στοιχεία που θα εξασφαλίσουν την λειτουργία του, τον μόνιμο χαρακτήρα και την εμπορική του διάθεση. Η εκμετάλλευση του EGNOS μπορεί να αποτελέσει μέχρι το 2013 αντικείμενο δημόσιας σύμβασης υπηρεσιών με τον ιδιωτικό τομέα μέχρι να ενταχθεί, μετά το 2013, στην εκμετάλλευση του Galileo.

Τρίτον, το προτεινόμενο κείμενο λαμβάνει υπόψη την εγκατάλειψη της ιδέας της παραχώρησης για τη φάση εγκατάστασης του προγράμματος Galileo και την πλήρη κάλυψη από την Ευρωπαϊκή Κοινότητα της δαπάνης για την εν λόγω φάση, ελλείψει πραγματικής δέσμευσης από τον ιδιωτικό τομέα. Η εκμετάλλευση του συστήματος μπορεί να αποτελέσει αντικείμενο συμβάσεων παραχώρησης υπηρεσιών ή δημόσιων συμβάσεων υπηρεσιών που θα συναφθούν με τον ιδιωτικό τομέα.

Τέταρτον, το προτεινόμενο κείμενο έχει στόχο τη βελτίωση της δημόσιας διαχείρισης των προγραμμάτων.

- Αφενός, προβλέποντας αυστηρή κατανομή των αρμοδιοτήτων ανάμεσα στην Ευρωπαϊκή Κοινότητα εκπροσωπούμενη από την Επιτροπή, την ευρωπαϊκή εποπτική αρχή του Παγκόσμιου Δορυφορικού Συστήματος Πλοήγησης (GNSS) και τον Ευρωπαϊκό Οργανισμό Διαστήματος, και αναθέτοντας διευθυντικό ρόλο και αρμοδιότητα για την εφαρμογή των προγραμμάτων στην Επιτροπή.

- Αφετέρου, με τη δημιουργία της επιτροπής ευρωπαϊκών προγραμμάτων του Παγκόσμιου Δορυφορικού Συστήματος Πλοήγησης (GNSS).

Οι επιχειρησιακοί στόχοι και οι προβλεπόμενες δράσεις είναι οι εξής:

Επιχειρησιακός στόχος 1: Συνέχιση της υλοποίησης του προγράμματος Galileo.

Δράση 1: Στοιχεία μακροπρόθεσμης παράδοσης

Η δράση αυτή στόχο έχει να εξασφαλισθεί η έγκαιρη αγορά των στοιχείων που απαιτούν μεγάλους χρόνους παράδοσης (στοιχεία δορυφόρων που πρέπει να αγοραστούν πολύ πριν από την παραγωγή των δορυφόρων λόγω της περιορισμένης διαθεσιμότητας των εν λόγω στοιχείων στην αγορά) και τα οποία είναι συμβατά με την ή τις γραμμές παραγωγής των δορυφόρων, βάσει των διαπραγματεύσεων για την σύμβαση της πλήρους εγκατάστασης. Ο παράγοντας χρόνος της δράσης αυτής είναι ζωτικός για τον γενικό προγραμματισμό του Galileo.

Δράση 2: Πλήρεις δορυφόροι

Στόχος είναι τα αποτελέσματα των διαπραγματεύσεων για τη σύμβαση πλήρους εγκατάστασης και για την εκτέλεση της σύμβασης να συμφωνούν με τους στόχους της Επιτροπής σχετικά με το πρόγραμμα Galileo. Ενδείκνυται η λεπτομερής επαλήθευση της πλήρους τήρησης των αποφάσεων του Συμβουλίου στο πλαίσιο της πολιτικής για τις δημόσιες προμήθειες και η εξασφάλιση συμβατότητας με τις υποχρεώσεις που έχουν αναληφθεί σε διεθνές επίπεδο.

Δράση 3: Εκτοξευτές

Στόχος είναι να εξασφαλιστεί η συμφωνία του προγράμματος εκτοξεύσεων που πρότεινε ο ΕΟΔ με την γενική πολιτική της Επιτροπής, καθώς και με την πολιτική διαχείρισης κινδύνου των προγραμμάτων και με τα σχέδια μείωσης των κινδύνων. Ενδείκνυται η εξέταση των δυνατοτήτων διεθνούς συνεργασίας όσον αφορά το εν λόγω πρόγραμμα εκτοξεύσεων.

Δράση 4: Εφεδρικός εκτοξευτής και δύο εφεδρικοί δορυφόροι στο έδαφος

Βλέπε προηγούμενο σημείο που επικεντρώνεται ειδικά στη μείωση των κινδύνων που περιλαμβάνεται στις προβλέψεις για απρόβλεπτα γεγονότα.

Δράση 5: Τμήμα εδάφους

Στόχος είναι τα αποτελέσματα των διαπραγματεύσεων για τη σύμβαση πλήρους εγκατάστασης και για την εκτέλεση της σύμβασης να συμφωνούν με τους στόχους της Επιτροπής σχετικά με το πρόγραμμα Galileo. Ενδείκνυται η λεπτομερής επαλήθευση της πλήρους τήρησης των αποφάσεων του Συμβουλίου στο πλαίσιο της πολιτικής για τις δημόσιες προμήθειες και η εξασφάλιση συμβατότητας με τις υποχρεώσεις που έχουν αναληφθεί σε διεθνές επίπεδο.

Δράση 6: Επιχειρησιακές δράσεις

Στόχος είναι τα αποτελέσματα των διαπραγματεύσεων για τη σύμβαση πλήρους εγκατάστασης και για την εκτέλεση της σύμβασης να συμφωνούν με τους στόχους της Επιτροπής σχετικά με την εκμετάλλευση του προγράμματος Galileo. Ενδείκνυται η λεπτομερής επαλήθευση της πλήρους τήρησης των αποφάσεων του Συμβουλίου στο πλαίσιο της μελλοντικής φάσης εκμετάλλευσης.

Δράση 7: Τεχνολογία συστημάτων

Στόχος είναι τα αποτελέσματα των διαπραγματεύσεων για τη σύμβαση πλήρους εγκατάστασης και για την εκτέλεση της σύμβασης να συμφωνούν με τους στόχους της Επιτροπής σχετικά με το πρόγραμμα Galileo. Ενδείκνυται η λεπτομερής επαλήθευση της πλήρους τήρησης των αποφάσεων του Συμβουλίου στο πλαίσιο της πολιτικής για τις δημόσιες προμήθειες και η εξασφάλιση συμβατότητας με τις υποχρεώσεις που έχουν αναληφθεί σε διεθνές επίπεδο.

Επιχειρησιακός στόχος 2: EGNOS (μια μόνον δράση).

Στόχος είναι να εξασφαλιστεί ότι οι δράσεις που υλοποιούνται από τον ΕΟΔ και την GSA για τον εκσυγχρονισμό του EGNOS, η έναρξη της εκμετάλλευσης και η επιλογή του οικονομικού φορέα του EGNOS συμφωνούν με τους στόχους της Επιτροπής. Ενδείκνυται η λεπτομερής επαλήθευση της πλήρους τήρησης των αποφάσεων του Συμβουλίου στο πλαίσιο της πολιτικής για τις δημόσιες προμήθειες και η εξασφάλιση συμβατότητας με τις υποχρεώσεις που έχουν αναληφθεί σε διεθνές επίπεδο.

5.4. Τρόποι υλοποίησης

- Η Επιτροπή εκπονεί πολυετές πρόγραμμα εργασίας. Το πολυετές πρόγραμμα εργασίας και οι αναθεωρήσεις του εγκρίνονται από την Επιτροπή σύμφωνα με τη διαδικασία του άρθρου 14 του παρόντος κανονισμού.

- Στην ευρωπαϊκή αρχή εποπτείας του Παγκόσμιου Δορυφορικού Συστήματος Πλοήγησης (GNSS) κατοχυρώνεται γενικός ρόλος συνδρομής στην Επιτροπή. Εξασφαλίζει επίσης τη διαχείριση και τον έλεγχο της χρήσης των κονδυλίων που της παραχωρούνται ειδικά από την Ευρωπαϊκή Κοινότητα στο πλαίσιο των προγραμμάτων. Τα εν λόγω κονδύλια τίθενται στη διάθεση της εποπτικής αρχής βάσει απόφασης ανάθεσης, σύμφωνα με το άρθρο 54 παράγραφος 2 του κανονισμού (ΕΚ, Ευρατόμ) αριθ. 1605/2002 και των διατάξεων του κανονισμού (ΕΚ) αριθ. 1321/2004.

- Ο Ευρωπαϊκός Οργανισμός Διαστήματος που διαθέτει τεχνογνωσία σε τεχνικό επίπεδο, θα κληθεί με τη σειρά του να συνάψει με την Ευρωπαϊκή Κοινότητα πολυετή σύμβαση, η οποία θα καλύπτει τις τεχνικές πτυχές που συνδέονται με την υλοποίηση των προγραμμάτων και ιδίως με τις δραστηριότητες που συνδέονται με την φάση εγκατάστασης του προγράμματος Galileo. Προκειμένου η Επιτροπή, η οποία εκπροσωπεί την Ευρωπαϊκή Κοινότητα, να είναι σε θέση να ασκήσει πλήρως τις ελεγκτικές αρμοδιότητές της, η σύμβαση πρέπει να περιλαμβάνει ιδίως τους γενικούς όρους διαχείρισης των κονδυλίων που διατίθενται στον Ευρωπαϊκό Οργανισμό Διαστήματος και να προβλέπει ότι στις συμβάσεις που συνάπτονται δυνάμει της σύμβασης εφαρμόζονται οι κοινοτικοί κανόνες στον τομέα των δημόσιων προμηθειών.

- Η Επιτροπή εξ ονόματος της ΕΕ ως ιδιοκτήτης του συστήματος μεριμνά ιδίως για την εφαρμογή της θεώρησης, καθώς και των πολιτικών και διεθνών δεσμεύσεων της ΕΕ, και να καθορίσει και να εγκρίνει τις προδιαγραφές και τα γενικά χαρακτηριστικά του συστήματος, και να μπορεί να παρακολουθεί και να ελέγχει την πλήρη τήρηση των χαρακτηριστικών αυτών καθ’ όλη τη διάρκεια των φάσεων κατασκευής, εγκατάστασης και εκμετάλλευσης. Στο πλαίσιο αυτό:

1. η Επιτροπή συμβουλεύεται επαγγελματίες υψηλού επιπέδου, εξειδικευμένους σε τομείς όπως η διαχείριση έργων, η διαστημική τεχνολογία, τα οικονομικά, η εμπορική διάθεση των τεχνολογιών, οι οποίοι και παρεμβαίνουν ως ανεξάρτητοι αξιολογητές του προγράμματος.

2. Η Επιτροπή σχεδιάζει τη σύσταση καλά δομημένης ομάδας με επαρκές προσωπικό για το Galileo, η οποία θα εξασφαλίσει την γενική διαχείριση, την παρακολούθηση και την διαχείριση των κινδύνων, τη σύνταξη εκθέσεων και την διαιτησία για όλα τα στοιχεία του προγράμματος. Η GSA και οι σύμβουλοι διαχείρισης του έργου, οι οποίοι προσλαμβάνονται στο πλαίσιο συμβάσεων παροχής υπηρεσιών, υποστηρίζουν την προσπάθεια αυτή, ιδίως όσον αφορά την παρακολούθηση και την διαχείριση των κινδύνων, τους ελέγχους των δικαιολογητικών, τη συμμετοχή σε συσκέψεις για την πρόοδο του προγράμματος, την παρακολούθηση της προόδου και την σύνταξη εκθέσεων, τη συμμετοχή στη διαιτησία για την επίτευξη συμφωνίας όσον αφορά τις τεχνικές, τις δαπάνες και τα χρονοδιαγράμματα.

3. Τέλος, η Επιτροπή μπορεί να ζητήσει την συνδρομή άλλων εμπειρογνωμόνων και ειδικών. Οι εν λόγω εμπειρογνώμονες θα έχουν ως αποστολή να συμβουλεύουν τον διαχειριστή του προγράμματος δεν θα έχουν όμως εκτελεστικές αρμοδιότητες. Αυτό θα επιτρέψει να αξιοποιηθούν πλήρως οι διαθέσιμες δεξιότητες σε εθνικό επίπεδο. Κεντρική διαχείριση

( Κεντρική διαχείριση

( απευθείας από την Επιτροπή (έκδ. 5.3)

( έμμεσα με ανάθεση σε:

( εκτελεστικούς οργανισμούς,

( οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού (GSA),

( διεθνείς οργανισμούς (Ευρωπαϊκός Οργανισμός Διαστήματος)

6. ΕΛΕΓΧΟΣ ΚΑΙ ΑΞΙΟΛΟΓΗΣΗ

6.1. Σύστημα ελέγχου

Η Επιτροπή καταρτίζει πολυετές πρόγραμμα εργασιών στο οποίο καθορίζονται οι χρηματοδοτούμενες δράσεις, η κοινοτική συνεισφορά, τα αναμενόμενα αποτελέσματα και οι δείκτες επιδόσεων. Το πολυετές πρόγραμμα εργασίας και οι αναθεωρήσεις του εγκρίνονται από την Επιτροπή σύμφωνα με τη διαδικασία του άρθρου 14 του παρόντος κανονισμού.

6.2. Αξιολόγηση

6.2.1. Εκ των προτέρων αξιολόγηση

Από το 1999 η Επιτροπή έχει πραγματοποιήσει σειρά μελετών και έχει εκδώσει ανακοινώσεις σχετικά με τις διάφορες πτυχές των προγραμμάτων EGNOS και GALILEO (καθορισμός, δαπάνες / οφέλη, διαχείριση, εταιρική σχέση δημόσιου και ιδιωτικού τομέα, κλπ...). Όλα τα σχετικά έγγραφα διατίθενται.

6.2.2. Όροι και συχνότητα των μελλοντικών αξιολογήσεων

Η Επιτροπή εξασφαλίζει την υλοποίηση των προγραμμάτων. Προς το σκοπό αυτό, κατά την υποβολή του προσχεδίου του προϋπολογισμού, η Επιτροπή υποβάλλει, σε ετήσια βάση, έκθεση στο Ευρωπαϊκό Κοινοβούλιο και το Συμβούλιο σχετικά με την υλοποίηση των προγραμμάτων.

Επιπλέον το 2010 θα πραγματοποιηθεί ενδιάμεση εξέταση για να ενημερωθεί το Ευρωπαϊκό Κοινοβούλιο και το Συμβούλιο σχετικά με την κατάσταση της προόδου των προγραμμάτων EGNOS και Galileo.

7. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Σύμφωνα με το άρθρο 15 του παρόντος κανονισμού, οι συμφωνίες, οι συμβάσεις χρηματοδότησης, καθώς και κάθε σύμβαση ή μέσο υλοποίησης που προκύπτει από αυτά, προβλέπουν ρητά ότι το Ελεγκτικό Συνέδριο και η Ευρωπαϊκή Υπηρεσία Καταπολέμησης της Απάτης (OLAF), μπορούν, εάν απαιτηθεί, να πραγματοποιήσουν επιτόπιους ελέγχους.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Τα ποσά αυτά πρέπει να εκφράζονται σε τρέχουσες τιμές, εξαιρουμένων των δαπανών τεχνικής και διοικητικής βοήθειας και να αφορούν τα έτη 2007 έως 2013 για σύνολο 3.378 εκατομ. ευρώ, εκ των οποίων τα 300 εκατομ. ευρώ χρηματοδοτούνται από το 7ο ΠΠΕΑ (Άρθρο 06 06 02 — Έρευνα με αντικείμενο τις μεταφορές (συμπεριλαμβανομένης της αεροναυτικής)

Πιστώσεις ανάληψης υποχρεώσεων σε εκατ. ευρώ (με ακρίβεια 3ου δεκαδικού ψηφίου)

(Ονομασίες στόχων, δράσεων και υλοποιήσεων) | Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 | ΣΥΝΟΛΟ |

Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 |

Μόνιμοι ή έκτακτοι υπάλληλοι[33] (XX 01 01) | A*/AD | 15 | 20 | 20 | 20 | 20 | 20 |

B*, C* /AST | 6 | 6 | 6 | 6 | 6 | 6 |

Προσωπικό που χρηματοδοτείται[34] από το άρθρο XX 01 02 | 9[35] | 9 | 9 | 9 | 9 | 9 |

ΣΥΝΟΛΟ | 30 | 35 | 35 | 35 | 35 | 35 |

8.2.2. Περιγραφή των καθηκόντων που απορρέουν από τη δράση

Το συνολικό κόστος του προγράμματος θα ανέλθει σε 10 δις ευρώ περίπου για τις δημόσιες συμβάσεις και για τις συμβάσεις εκμετάλλευσης και Ε&Α. Η προτεινόμενη «ομάδα Galileo» της οποίας ο επικεφαλής θα έχει βαθμό διευθυντή, θα εξασφαλίσει τη γενική διαχείριση, την παρακολούθηση των κινδύνων, τη σύνταξη εκθέσεων και την διαιτησία των προγραμμάτων. Θα εκτελεί κυρίως τα εξής καθήκοντα:

1. Θεσμικά καθήκοντα

1.1. Εκθέσεις στο Συμβούλιο και το Ευρωπαϊκό Κοινοβούλιο

1.2. Επαφή με το Ελεγκτικό Συνέδριο

2. Επιχειρησιακά καθήκοντα

2.1. Εκθέσεις επί της διαχείρισης του προγράμματος στο νέο ευρωπαϊκό Συμβούλιο του Παγκόσμιου Δορυφορικού Συστήματος Πλοήγησης (GNSS)

2.2. Ρόλος παρακολούθησης του διοικητικού συμβουλίου της GSA

2.3. Γενική διαχείριση του προγράμματος και των κινδύνων με τη βοήθεια εξωτερικού γνωμοδοτικού συμβουλίου

2.4. Παρακολούθηση των δημόσιων προμηθειών του ΕΟΔ, της τεχνικής βάσης της διαχείρισης και των μέτρων στον τομέα της ασφάλειας

2.5. Παρακολούθηση των συμβάσεων εκμετάλλευσης EGNOS/Galileo (είτε άμεσα είτε μέσω της GSA)

2.6. Παρακολούθηση των δραστηριοτήτων της GSA που πραγματοποιούνται για λογαριασμό της Επιτροπής (Ε&Α, λοιπές)

3. Διεθνείς διαπραγματεύσεις (συμφωνίες και ζητήματα συχνότητας / ασφάλειας)

4. Νομικές και οικονομικές πτυχές

8.2.3. Πηγές ανθρώπινων πόρων (κανονισμός υπηρεσιακής κατάστασης)

Οι ανάγκες σε ανθρώπινους πόρους θα καλυφθούν από τον προϋπολογισμό που θα διατεθεί στην ΓΔ, η οποία θα διαχειριστεί το πρόγραμμα στο πλαίσιο της ετήσιας διαδικασίας κατανομής του προϋπολογισμού.

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

Καταστατικοί / Μόνιμοι υπάλληλοι : 8 AD και 3 AST

καθώς και

Συμβασιούχος : 1 από ΟΚ II

Αποσπασμένοι εθνικοί εμπειρογνώμονες 2

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσιας Στρατηγικής Πολιτικής/Προσχεδίου Προϋπολογισμού) για το έτος 2008

2 ΙΠΑ – λειτουργίας

14 ΙΠΑ έρευνας

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ 2009

5 ΙΠΑ

Θέσεις προς αναδιάταξη με χρησιμοποίηση των υφιστάμενων πόρων της διαχειρίστριας υπηρεσίας (εσωτερική αναδιάταξη)

( Θέσεις που απαιτούνται για τα έτη 2008-2013 αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς ( XX 01 04/05 – Δαπάνες διοικητικής διαχείρισης )

εκατ. ευρώ (με ακρίβεια τριών δεκαδικών ψηφίων)

Γραμμή προϋπολογισμού (αριθμός και ονομασία) | Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 | ΣΥΝΟΛΟ |

1. Τεχνική και διοικητική βοήθεια (περιλαμβανομένων των σχετικών δαπανών προσωπικού) |

Εκτελεστικοί οργανισμοί |

Άλλη τεχνική ή διοικητική βοήθεια |

- εσωτερική (intra muros)[36] | 3,500 | 3,500 | 3,500 | 3,500 | 3,500 | 3,500 | 21,000 |

- εξωτερική (extra muros)[37] | 1,500 | 1,500 | 1,500 | 1,000 | 1,000 | 1,000 | 6,000 |

Σύνολο τεχνικής και διοικητικής βοήθειας | 5,000 | 5,000 | 5,000 | 4,000 | 4,000 | 4,000 | 27,000 |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (με ακρίβεια τριών δεκαδικών ψηφίων)

Κατηγορία ανθρώπινων πόρων | Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 |

Μόνιμοι και έκτακτοι υπάλληλοι (XX 01 01) | 2,457 | 3,042 | 3,042 | 3,042 | 3,042 | 3,042 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, αποσπασμένοι εθνικοί εμπειρογνώμονες, συμβασιούχοι κλπ.) | 0,417 | 0,417 | 0,417 | 0,417 | 0,417 | 0,417 |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 2,874 | 3,459 | 3,459 | 3,459 | 3,459 | 3,459 |

Υπολογισμός– Μόνιμοι και έκτακτοι υπάλληλοι / Προσωπικό που χρηματοδοτείται από το άρθρο XX 01 02

α) Μόνιμοι και έκτακτοι υπάλληλοι

Η μέση δαπάνη του προσωπικού που απασχολεί η Επιτροπή, καθώς και των μόνιμων και έκτακτων υπαλλήλων ανέρχεται σε 117.000 €/ετησίως (το 2008) συμπεριλαμβανομένων των έμμεσων δαπανών (γενικά έξοδα) (21 καταστατικοί x 117 000 € = € 2.457.000 για το έτος 2008 και 26 καταστατικοί x 117 000 € = 3.042.000 € για τα επόμενα έτη).

β) Προσωπικό που χρηματοδοτείται από το άρθρο XX 01 02

Η μέση ετήσια δαπάνη για ΑΕΕ ανέρχεται σε 48.000 €/ετησίως (8 END x 48.000 = 384.000 €)

Η μέση ετήσια δαπάνη για συμβασιούχο υπάλληλο ΟΚ ΙΙ ανέρχεται σε 33.000 €/ετησίως.

Συνεπώς η συνολική ετήσια δαπάνη για το προσωπικό που χρηματοδοτείται από το άρθρο XX 01 02 ανέρχεται σε 417.000 €.

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία)

Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 | ΣΥΝΟΛΟ |

XX 01 02 11 01 – Αποστολές | 0,400 | 0,400 | 0,400 | 0,400 | 0,400 | 0,400 | 2,400 |

XX 01 02 11 02 – Συνεδριάσεις και διασκέψεις | 0,050 | 0,050 | 0,050 | 0,050 | 0,050 | 0,050 | 0,300 |

XX 01 02 11 03 – Επιτροπές[38] | 0,250 | 0,250 | 0,250 | 0,250 | 0,250 | 0,250 | 1,500 |

XX 01 02 11 05 – Πληροφορικά συστήματα | - | - | - | - | - | - | - |

2. Σύνολο άλλων δαπανών διαχείρισης (XX 01 02 11) | - | - | - | - | - | - | - |

3. Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) | - | - | - | - | - | - | - |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,700 | 0,700 | 0,700 | 0,700 | 0,700 | 0,700 | 4,200 |

[1] COM(2004) 477.

[2] Ψήφισμα του Ευρωπαϊκού Κοινοβουλίου της 26ης Απριλίου 2007 σχετικά με τις διαπραγματεύσεις για τη σύμβαση παραχώρησης του Galileo.

[3] COM(2007) 261.

[4] Ψήφισμα του Ευρωπαϊκού Κοινοβουλίου της 20ής Ιουνίου 2007 σχετικά με τη χρηματοδότηση του ευρωπαϊκού προγράμματος ραδιοναυσιπλοΐας μέσω δορυφόρου (Galileo), στη βάση της Διοργανικής Συμφωνίας της 17ης Μαΐου 2006 και του πολυετούς προγράμματος πλαισίου 2007-2013.

[5] COM(2004) 477 τελικό/2.

[6] Τίτλος 6 του προϋπολογισμού.

[7] COM(2007) 534 της 19.9.2007.

[8] ΕΕ L 246 της 20.7.2004, σ. 1.

[9] COM(2004) 477 της 14.7.2004, το οποίο τροποποιήθηκε με το COM(2004) 477 τελικό/2 της 24.5.2006.

[10] ΕΕ C […] της […], σ. […].

[11] ΕΕ C […] της […], σ. […].

[12] ΕΕ C […] της […], σ. […].

[13] ΕΕ ….

[14] COM(2001) 370 της 12.9.2001

[15] COM(2007) 212 της 26.4.2007.

[16] ΕΕ L 228 της 23.9.1995, σ. 1, όπως τροποποιήθηκε τελευταία με τον κανονισμό (ΕΚ) αριθ. 807/2004 του Ευρωπαϊκού Κοινοβουλίου και του Συμβουλίου (ΕΕ L 143 της 30.4.2004, σ. 46).

[17] ΕΕ L 246 της 20.7.2004, σ. 1, όπως τροποποιήθηκε τελευταία με τον κανονισμό (ΕΚ) αριθ. 1942/2006 του Ευρωπαϊκού Κοινοβουλίου και του Συμβουλίου (ΕΕ L 367 της 22.12.2006, σ. 18).

[18] COM(2004) 477 τελικό/2.

[19] Τίτλος 6 του προϋπολογισμού.

[20] ΕΕ L 248 της 16.9.2002, σ. 1.

[21] ΕΕ L 390 της 30.12.2006, σ. 1.

[22] ΕΕ L 312 της 23.12.1995, σ. 1

[23] ΕΕ L 292 της 15.11.1996, σ. 2.

[24] ΕΕ L 136 της 31.5.1999, σ. 1.

[25] COM(2004) 477; COM(2004) 477 τελικό/2.

[26] Δαπάνες εκτός Κεφαλαίου xx 01 του σχετικού Τίτλου xx.

[27] Το ποσό των 100 εκατομμυρίων ευρώ έχει εγγραφεί στον προϋπολογισμό του 2007 στην γραμμή 060210. Εντούτοις δεν μπορεί να χρησιμοποιηθεί από την Επιτροπή δεδομένου ότι η βασική πράξη δεν θα εκδοθεί εντός του 2007. Στο πλαίσιο αυτό, η Επιτροπή εξετάζει το ενδεχόμενο αφενός μεταφοράς του εν λόγω ποσού στις πιστώσεις ανάληψης υποχρεώσεων των ΔΕΔ-Μ (με πρόβλεψη επιστροφής στην γραμμή 060210 του προϋπολογισμού το 2009) και αφετέρου τη διάθεση πιστώσεων πληρωμών μέσω συνολικής μεταφοράς πιστώσεων.

[28] Δαπάνες του Κεφαλαίου xx 01, εκτός των άρθρων xx 01 04 και xx 01 05.

[29] ΕΕ αριθ. P 139 της 14.6.2006 σ. 1

[30] Από τις 35 «θέσεις», 21 «θέσεις» είναι νέες ενώ οι άλλες 14 «θέσεις» υφίστανται ήδη.

[31] COM(2004) 477.

[32] Στο ποσό των 895 εκατομ. ευρώ, που αναφέρεται στον πίνακα αυτό περιλαμβάνεται το ποσό των 100 εκατομ. ευρώ, σε πιστώσεις ανάληψης υποχρεώσεων, που προβλέπεται να μεταφερθεί το 2009 , από τη γραμμή 06 03 03 – «Χρηματοδοτική στήριξη για έργα κοινού ενδιαφέροντος του διευρωπαϊκού δικτύου μεταφορών» προς τη γραμμή 06 02 10 – «Πρόγραμμα Galileo» σε συνέχεια του αιτήματος μεταφοράς που θα προταθεί από την Επιτροπή το 2007 (βλέπε επίσης την υποσημείωση στο σκιασμένο τετραγωνίδιο του πίνακα στο σημείο « 4.1.1. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ) »

[33] του οποίου το κόστος ΔΕΝ καλύπτεται από το ποσό αναφοράς.

[34] του οποίου το κόστος ΔΕΝ καλύπτεται από το ποσό αναφοράς.

[35] 8 ΑΕΕ και 1 συμβασιούχος.

[36] Σύμβουλοι μέσω σύμβασης μετά από πρόσκληση υποβολής προσφορών (10 άτομα προς 1.450 €/ημέρα/άτομο επί 20 εργάσιμες ημέρες μηνιαίως επί 12 μήνες + 20.000 € για έξοδα ταξιδίου ετησίως). Απαιτείται συμπληρωματικό προσωπικό για: Διαχείριση του προγράμματος Galileo / Οικονομική διαχείριση / διαχείριση κινδύνου / Υποβολή εκθέσεων για πολιτική GNSS/διεθνή / Παρακολούθηση των προμηθειών του ΕΟΔ / Παρακολούθηση συμβάσεων επιχειρήσεων / εκμετάλλευσης.

[37] Βλέπε σημείο 5.4α.

[38] «Επιτροπή ευρωπαϊκών προγραμμάτων του Παγκόσμιου Δορυφορικού Συστήματος Πλοήγησης (GNSS)».